text:
- Tíðindi, mentan og ítróttur
Føroyska arbeiðsfjøldin tann størsta í Evropa
Hagstovan hevur júst kunngjørt nýggja kanning um vinnutíttleikan í Føroyum samanborið við onnur lond. Her stendur Føroyar seg væl.
Í mun til fólkatalið er føroyska arbeiðsfjøldin tann størsta í Europa. Av teim 36.000 fólkunum í Føroyum, ið eru í aldrinum 15 til 74 ár, eru umleið 30.000 í arbeiðsfjøldini, tað vil siga eru vinnuliga virkin. Uttan fyri vinnu eru um 6.000.
Høgur vinnutíttleiki
Sostatt er vinnutíttleikin umleið 83%, roknað fyri bæði kyn. Hjá monnum er vinnutíttleikin 84,3%, ið er nakað størri enn hjá kvinnum við 82,0%. Men munurin er nógv minni enn í øðrum londum.
Samanumtikið sæst, at í øllum øðrum londum enn í Føroyum er vinnutíttleikin hjá kvinnum nógv lægri enn hjá monnum. Í Føroyum eru bara 2% á muni, 8% í Íslandi og í miðal fyri tey 28 ES-londini er munurin 12%. Nógv størsti kynsmunurin er í Turkalandi við 76% hjá monnum og 36% hjá kvinnum
Tað eru sera stór tøl, og er vinnutíttleikin í Føroyum, tað vil siga. arbeiðsfjøldin í prosentum av fólkatalinum, tann størsti í Europa, sigur Hagstovan á heimasíðuni. Ísland er eitt lítið vet aftanfyri Føroyar.
Vinnutíttleikin stórur frá teim yngstu til tey elstu
Eisini føroyskur ungdómur er vinnuliga virkin, skrivar Hagstovan.
Á heimasíðuni hjá Hagstovuni stendur, at bæði hjá monnum og kvinnum er ein tann størsti munurin millum Føroyar og Ísland og hini londini, at tey ungu eru nógv meira vinnuliga virkin her enn aðrastaðni, og at tey eldru eru nógv longri vinnuliga virkin, eisini langt út um pensjónsaldur, enn aðrastaðni.
Bæði í Føroyum og Íslandi eru tey ungu longu um 20-ára aldur uppi á 70-80% í vinnutíttleika, samanborið við 50-55% í Danmark og um stívliga 20% í ES-londunum sum heild.
Enn størri er munurin hjá teimum eldru, og tá tað snýr seg um tey elstu 65-74 ára gomlu eru Føroyar og Ísland í serstøðu við einum vinnutíttleika um 40-50% bæði hjá monnum og kvinnum, meðan hann er langt niðanfyri alla aðra staðni – heilt niðri á umleið 10% í ES-londunum sum heild.
Somuleiðis skilja føroysku kvinnurnar seg burturúr: t.d. í aldrinum heilt frá 30 til 60 ára aldur, har vinnutíttleikin hjá føroyskum kvinnum er millum 90-95%, samanborið við eini 80% í ES-londunum sum heild.
Meira um kanningina og tilhoyrandi myndir eru á heimasíðuni hjá Hagstovuni.
Sí eisini


c: text/html

text:
Orð: Petur Jacob Sigvardsen
Viðmerking: Yrktur 18. januar 2010.
Tøkk, Faðir, fyri náttarblund
og hesa føgru morgunstund,
nú sólin sær á fjøll og ong,
og fuglar syngja fagnarsong.
Tøkk fyri hvílu, vernd og frið
og alt títt halga einglalið,
sum dag og nátt er okkum hjá,
til vit her fara foldum frá.
Tøkk fyri alt, tú gevur mær,
og fyri øll, mær eru kær.
Tøkk fyri heilsu, breyð á borð
og fyri sæla lívsins orð.
Gud, signi tú várt føðiland,
frá fjalli og til fjørusand.
Varðveit, o Gud, tú fólkið alt.
Lov, tøkk tær veri túsundfalt!

robotstxt: allowed

filter: keep


text:
Eg kom ongantíð til at fáa hatta har proxy at rigga í Ásvallarlaugarhøllini, og velji nokk at bara lata telduna standa eftir her á hotellinum seinnapartin. Havi heldur ikki funnið mær ein SD-hubb, og fái tí ikki myndirnar upp á netið beint nú. Men svimjararnir gera akkurát tað sum teir skulu, og eru so væl fyri í kappingini sum startlistin bendi á, so vit kunnu ikki klaga. Heldur góð úrslit og svikaliga tøkni, enn øvut 🙂
Okkara svimjarar svimja væl, og vísa seg sum sagt at liggja umleið har, sum styrkismetingin sambært tilmeldingartíðunum bendi á. Tey eru væl fyri og seriøs, og minnast til alt hatta har við at hvíla ímillum, svimja út og hita upp, og at eta. Og stuttligt at síggja á 100 metrunum, hvussu tað sær út sum um at øll hini hava gloymt at tey eisini skulu svimja heim aftur, eftir teir fyrstu 50.
Í løtuni virkar tað sum bara møði kann steðga eini veruligari føroyskari succés, og tí hava vit millum annað valt at ferðast aftur her á hotellið, nú í pausuni, at leggja seg í songina eina løtu. Hava klipt eitt vet av upphitingartíðini í hylinum, við tað at har er ein fínur 16 metra dunnuhylur at hita víðari upp í.
So altso, sum Petur Heðin segði tað í áðni: “Nú er bara at halda stand!”


text:
Kvøldskúlin í Runavíkar kommunuskúla royndi fyri fyrstu ferð í fjør at hava partar av árligu framsýningini í Løkshøll. Hetta hepnaðist so væl, at í ár flyta tey alla framsýningina inn í Løkshøll. Nógv verður gjørt burturúr í ár. Á heimasíðuni hjá Runavíkar kommunuskúla stendur:
Árliga framsýningin av handaligum arbeiði kvøldskúlans, verður í Løkshøll leygardagin og sunnudagin.
Báðar dagar frá klokkan 15.00 – 19.00
Framsýningin verður sett leygardagin klokkan 15.00 av mentanarleiðaranum í Runavíkar Kommunu,-Sølva Reinert Hansen.
Eisini spæla og syngja næmingar.
Vælkomin at vitja framsýningina í Løkshøll!


text:
"SJÓÐTIME" - samanumtøka av hálvfinalunum á Rás2
Mánamorgunin vitjaði Magnus Tausen, formaður í Flogbóltssambandinum, fyrrapartssendingina "Sjóðteim" á Rás2.
Saman við vertinum Hilmari Jan Hansen tók Magnus Tausen samanum tað, sum hann heldur var ein væleydnaður flogbóltsdagur í KÍ-høllini, har Fleyr-kvinnur, Dráttur-kvinnur, ÍF-menn og SÍb-menn vunnu seg í steypafinalurnar, sum verða spældar í høllini á Hálsi í Havn, leygardagin 24. februar.
Umframt at taka samanum hálvfinalurnar prátaðu Hilmar Jan Hansen og Magnus Tausen eisini um stóra steypafinaludagin, sum verður leygardagin 24. februar.
Sendingin hoyrist á in.fo her.


text:
27. mars 2018Nr. 29
Kunngerð um at skipa fiskiskapin eftir gulllaksi í føroyskum sjógvi í 2018
Við heimild í § 5, stk. 2, § 28, stk. 1, § 39, stk. 1, nr. 2, 3 og 4, stk. 2, nr. 2 og 10, stk. 3, § 44, stk. 1, og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
Virkisøki
§ 1. Kunngerðin skipar beinleiðis fiskiskap eftir gulllaksi í føroyskum sjógvi við fiskiførum undir føroyskum flaggi í 2018.
Heildarkvota
§ 2. Heildarkvotan av gulllaksi í føroyskum sjógvi í 2018 er 11.700 tons.
Skipan av fiskiskapinum
§ 3. Loyvt er í mesta lagi 6 trolarum at reka beinleiðis fiskiskap eftir gulllaksi við troli.
Stk. 2. Loyvi til fiskiskap, sambært stk. 1, verður latið persóni ella felagi, sum í 2017, við fiskifari undir føroyskum flaggi, hevði fiskiloyvi til beinleiðis fiskiskap eftir gulllaksi í føroyskum sjógvi. Eingin rættindahavari kann í 2018 fáa útskrivað fiskiloyvi til fleiri skip, enn hann hevði í 2017.
Stk. 3. Fiskiskapur, sambært stk. 1, verður skipaður við felagskvotu.
Fiskiloyvi
§ 4. Beinleiðis fiskiskapur eftir gulllaksi er bert loyvdur við fiskiførum, sum eftir skrivligari umsókn hava fingið fiskiloyvi frá Vørn.
Stk. 2. Bert persónar og feløg, ið lúka treytirnar í § 5, stk. 1, §§ 6, 7 og 9, og § 51, stk. 2 í løgtingslógini, kunnu fáa fiskiloyvi sambært hesi kunngerð.
Stk. 3. Tá søkt verður um fiskiloyvi til fiskiskap eftir gulllaksi, skal umsóknarblað nýtast, ið er tøkt á heimasíðuni hjá Vørn.
Stk. 4. Fiskiloyvi til at fiska sambært hesi kunngerð er samstundis ein góðkenning at reka fiskiveiðu í 2018 eftir ásetingunum í § 5 í løgtingslógini.
Hjáveiða
§ 5. Í beinleiðis fiskiskapi eftir gulllaksi kann samlaða hjáveiðan av fiskasløgunum toskur, hýsa, upsi og kongafiskur ikki vera meira enn 5% av samlaðu vektini av veiðuni í hvørjum háli. Hjáveiðan av øðrum fiskasløgum kann í mesta lagi vera 15% av samlaðu vektini av veiðuni í hvørjum háli.
Stk. 2. Hóast ásetingina í stk. 1, 2. pkt. kann hjáveiðan av svartkjafti vera upp til 25% av vektini í hvørjum háli, tó ongantíð meira enn 15% av vektini av veiðinøgdini tilsamans fyri túrin.
Stk. 3. Skiparin hevur skyldu at boða Vørn frá, um hjáveiðan er størri enn tey í stk. 1 og 2 ásettu hámørk.
Undirmálsfiskur
§ 6. Í hvørjum háli kunnu í mesta lagi 5% av vektini av veiðuni fyri túrin vera undirmálsfiskur. Gulllaksur, sum er undir 28 cm til longdar, mátaður fremst úr høvdinum til aftast á stertinum, er undirmálsfiskur.
Reiðskapur
§ 7. Í beinleiðis fiskiskapi eftir gulllaksi er ikki loyvt at nýta trol við meskum smærri enn 70 mm.
Stk. 2. Loyvt er at brúka dupultan posa, har meskastøddin á uttara posanum er minst 140 mm.
Stk. 3. Loyvt er at brúka gjarðir ella rundstroppar. Gjørðin skal ikki vera styttri enn 50% av ummáli trolposans, mált við strektum meski tvørturum á posanum á tí staðnum, har gjørðin er fest til posan. Frástøða millum gjarðarnar skal minst vera 100 cm.
Aðrar ásetingar
§ 8. Fiskifør, ið fiska sambært hesi kunngerð, kunnu á sama túri bert royna beinleiðis eftir gulllaksi.
§ 9. Fiskifør, ið fiska sambært hesi kunngerð, kunnu verða áløgd at taka sýni av veiðuni.
§ 10. Fiskifør, ið fiska sambært hesi kunngerð, kunnu verða áløgd at gera kanningar av veiðuni, herundir av stødd, vekt og dygd.
§ 11. Tað er ikki loyvt at blaka ella sleppa fiski útaftur.
Fráboðanir
§ 12. Fiskifør, sum fiska sambært hesi kunngerð, skulu senda hesar fráboðanir til Vørn samsvarandi skjali 1:
1) Fráboðan um, at fiskiskapurin byrjar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið byrjar fiskiskap.
2) Skipið skal, hvønn fyrrapart áðrenn kl. 12 føroyska tíð, boða frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Skipið skal boða frá beinanvegin, tá tað gevst at fiska.
Revsing
§ 13. Brot á § 4, stk. 1, §§ 5-8 og 11-12 í hesi kunngerð verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki fylgir boðum sambært §§ 9 ella 10.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 14. Henda kunngerð kemur í gildi dagin eftir, at hon er kunngjørd og fer úr gildi 31. desember 2018.
Fiskimálaráðið, 27. mars 2018
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn fiskiskapurin byrjar.
Fráboðanin skal hava fylgjandi tekst:
2) CAT - Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga, tá fiskiskapurin fyri dagin er liðugur og í seinasta lagi kl. 12.00 UTC dagin eftir.
Fráboðanin skal hava fylgjandi tekst:
3) COX - Fráboðan um, at fiskiskapur endar. Skal sendast beinanvegin skipið gevst at fiska.
Fráboðanin skal hava fylgjandi tekst:


text:
Lektiucafé er á skúlanum
Hvønn týsdag kl. 11.30 - 12.15.
Hetta er ein gyltur møguleiki at fáa íblástur/stuðul til heimaarbeiðið. Allir næmingar, sum hava tørv á hjálp við heimaarbeiðinum, eru vælkomnir.
Tímin verður eisini brúktur til lektiubólk, har næmingar í føstum bólkum tosa um heimaarbeiði og kunnu stuðla hvørjum øðrum. Lektiubólkurin kann eisini velja at venda sær til lærararnar á lektiucaféini við spurningum.
Ávís krøv eru tó til næmingar, sum taka av tilboðnum og møta til lektiucafé:
• At tit taka ábyrgd fyri egnari læru.
• At tit kenna tilfarið, sum tit vilja hava hjálp til, áðrenn tit koma á lektiucafé og hava ávísar spurningar við, sum tit hava ilt við at skilja.
Vit bjóða
- Stuðul bæði í yrkislærugreinunum og í almennu lærugreinunum.
- At tit taka spurningar fram, sum tit hava arbeitt við seinastu vikuna, ið vóru serliga truplir at skilja. Skrivið hesar spurningar niður so tit minnast.
- Íblástur til skrivligar uppgávur, ið tit hava trupulleikar við.
Møguleiki er eisini hendan tíman, at venda sær til aðrar lærarar, ið ikki skipa fyri lektiucafé, við at venda sær til skrivstovurnar hjá hesum.
Hevur tú onki at spyrja um, kanst tú gera skúlating.


text:
Komandi sunnudag kunnu okkara menn avgera FM í Klaksvík, og sum vant í sambandi við útidyst, verður skipað fyri busstúri til dystin. Tað hevur alstóran týdning, at so nógv koma við, sum til ber.
Fyri at vit skulu fáa eina hóming av, hvussu nógv fólk koma við, og hvussu nógvir bussar skulu bíleggjast, so verður tilmelding til bussin.
Um tit ætla við, skulu tit ringja til Rakul á 251513 og siga hvussu nógv tit vera. Seinasta freist at melda til er hóskvøldið kl. 21.00.
Bussurin fer við Høllina á Hálsi


text:
Í gjár var 30 ára dagur hátíðarhildin í Býlingshúsinum undir Fjalli
mentan02-06-2018 - 17:26 - Jóanis Nielsen
Tórshavnar Kommuna: Í gjár var 30 ára dagur hátíðarhildin í Býlingshúsinum undir Fjalli. Annika Olsen, borgarstjóri, hevði leitað sær til hátiðarhaldið og segði nøkur orð um stovnin.
- Tá ein stovnur verður 30 ár, so kann tíðin tykjast stutt fyri tann, sum at kalla hevur verið við allan vegin. Men 30 ár er ómetaliga long tíð fyri tey, sum vóru børn her á stovninum tá - og í dag sjálvi eiga børn her.
- Og fyri børnini eru 30 ár heilt øgiliga leingi. Longri, enn mann kann ímynda sær. Tað var helst "í fyrretíðini", tá omma var lítil.
- Tað var tann 4. august í 1988, at latið varð upp í Býlingshúsinum undir Fjalli. Fyrsta mánaðin komu tey fyrstu børnini so líðandi inn á stovnin. Tá avtornaði vóru 22 børn í barnagarðinum og 12 børn í vøggustovuni.
- Vit plaga at siga, at vit kunnu máta popularitetin hjá einum arbeiðsgevara við at kanna, hvussu leingi fólk hava trivist á stovninum.
- Og her eru tvey starvsfólk, sum hava verið í seks ár, eitt í 11 ár, tvey í 12 ár, eitt í 19 ár og eitt í 22 ár. So her er lítil ivi um, at trivnaðurin er góður.
- Hetta er eisini ein hugnaligur stovnur, sum liggur væl fyri - og tit eru 12 starvsfólk í dag umframt leiðaran, sum taka tykkum av 52 børnum. Í dag er stovnurin eisini munandi størri í vavi, enn tá byrjað varð.
- Hetta var frá byrjan av ikki bara ein ansingarstovnur. Tað er ikki fyri einki, at tað eitur Býlingshúsið undir Fjalli. Tá varð húsið brúkt sum eitt slag av bygdarhúsi til samanhald hjá býlinginum, til veitslur o.a.
- Børnini í Býlingshúsinum undir Fjalli uppliva i dag, at tað er tykkara høvuðsmál at skapa rúm og møguleikar fyri menning, spæli og læru á stovninum og úti í náttúruni.
- Her hava børnini møguleika at mennast gjøgnum spæl og samspæl við onnur, at vera skapandi og hava loyvi at brúka hugflogið.
- Her eru vit samd við tykkum, at dagstovnar eru mentanarstovnar eins og fólkaskúlar, og her skulu okkara yngstu fáa gott í beinið.
- Sitandi býráð hevur staðfest, at øll børn eiga rætt til ein tryggan og mennandi gerandisdag, og tí vilja vit gera íløgur í børnini og geva dagsstovununum betri rúmd til námsfrøðiligt innihald, trivnað og menning. Hetta er eitt ígongdverandi arbeiði.
- Eg fari at takka tykkum fyri eitt einastandandi gott arbeiði. Eg fari at takka tykkum starvsfólkum fyri drúgva og trúfasta tænastu og ynskja tykkum bestu eydnu frameftir.


text:
Tíðindaskriv
31.10.2017 - 14:27
Tíðindi > Samfelag & Politikkur > Fiskivinnupolitikkur
Høgni Hoydal, landsstýrismaður í fiskivinnumálum hevur gjørt av, at tey, ið hava eginkvotu av norðhavssild í 2017, kunnu flyta upp til 25 prosent av síni kvotu til 2018. Talan er um ávikavist eginkvotur, sum eru tillutaðar sambært løgtingslóg um vinnuligan fiskiskap og egnar árskvotur, ið eru keyptar á uppboði í 2017.
Landsstýrismaðurin hevur eisini gjørt av, at tey, ið hava egna árskvotu av svartkjafti, kunnu flyta upp til 10 prosent av egnu árskvotuni í 2017 til 2018. Avgerðin fevnir um ávikavist egnar árskvotur, sum eru tillutaðar sambært løgtingslóg um vinnuligan fiskiskap og egnar árskvotur, ið eru keyptar á uppboði í 2017.
Fyri at stuðla undir møguleikan at fiska av norðhavssildakvotuni í 2017, nú móttøkuorkan til matna á landi í Føroyum er skerd, hevur landsstýrismaðurin í fiskivinnumálum sent løgtinginum uppskot um at strika avreiðingargjaldið, ið er lagt á makrel og norðhavssild, um landað verður uttanlands ella til útlendskt móttøkuskip.
Talan er um broyting í løgtingslóg um serstakar treytir fyri fiskiskap eftir makreli, norðhavssild og svartkjafti og botnfiski í Barentshavinum í 2017, sum verður send til hoyringar í vikuni. Í uppskotinum verður ásett, at avreiðingargjaldið verður tikið av við virknað frá framløgudegnum í Løgtinginum.
Treyt fyri at avtaka avreiðingargjaldið og at loyva at partur av kvotu keypt á uppboði í 2017 kann flytast til at verða fiskað í 2018 er, at Løgtingið tekur undir við ætlaðu broytingunum.
Veiðigjaldið fyri kvotu, sum verður flutt frá 2017 til 2018, verður samsvarandi lóggávu um veiðigjald í 2018. Víst verður til uppskot til løgtingslóg um veiðigjald, sum verður sent til hoyringar í vikuni. Flutt kvota, sum er keypt á uppboði, verður ikki áløgd veiðigjald.
Avgerðin um at flyta kvotu frá 2017 til 2018 verður formliga staðfest í teimum kunngerðum, sum skipa fiskiskapin eftir ávikavist norðhavssild og svartkjafti í 2018. Fortreytin fyri flytingini er sostatt, at fiskivinnulóggávan í 2018 loyvir hesum. Lagt verður upp fyri hesum í uppskoti til løgtingslóg um fyrisiting av sjófeingi, eins og í løgtingslóg um vinnuligan fiskiskap.
Rættindahavari kann í 2018 bert fáa útskriva fiskiloyvi til flutta kvotu, um hann lýkur tær tá galdandi treytir um at kunna fáa fiskiloyvi.
Tíðindaskriv frá Fiskimálaráðnum


text:
Vinnarin av Facebook kappingini hjá JN.fo er funnin
10-06-2018 - 22:00 - Jóanis Albert Nielsen
Vit hava seinastu dagarnar havt koyrandi eina Facebook kapping á okkara Facebook síðu, har man kundi vinna tvey atgongumerkir til ársins Voxbotn.
Tað vóru útvið 1000 fólk í tóku lut í kappingini, har man skuldi tagga ein vin ið man vildi hava við sær á Voxbotn.
Vit hava nú trekt, og vinnarin gjørdist Sámal Fríðriksson Bláhamar, sum sleppir á Voxbotn við Filip á Lava.
Sámal verður biðin um at senda okkum eini boð á okkara Facebook síðu.


text:
Skeiðið fyri útlendingar í Føroyum
Farið verður nú undir fjarundirvísing í føroyskum fyri útlendingar í Føroyum á Føroyamálsdeildini.
29 lesandi hava teknað seg, og áhugin hevur verið stórur, ikki bara í Føroyum, men eisini eru fyrispurningar komnir frá Europa og USA, og ætlandi verður skeiðið víðkað til fólk, sum ikki eru búsitandi í Føroyum.
Tað stóra luttakaratalið og áhugin vísa, at tørvur er á slíkum skeiðum í Føroyum, og umsóknirnar vísa, at her liggur stórt tilfeingi, sum kann geva eitt gott íkast til tann føroyska búskapin.
Undirvísingin er skipað á tann hátt, at tey lesandi hittast triðju hvørja viku á Føroyamálsdeidlini, har tey hava høvi at spyrja um ymiskt, tosa á føroyskum og annars gera ymiskar venjingar. Hin parturin av undirvísingini eru venjingar, sum skulu latast inn eina ferð um vikuna. Ætlanin er at nýta Moodle, sum er ein platformur, ið alt fleiri á Setrinum nýta. Men eisini verður vanlig innlating umvegis teldupost. Tey lesandi skulu lata inn eina ferð um vikuna, og fáa tær rættaðu uppgávurnar aftur somu viku.
Tey, ið søkt hava, eru fólk við góðum útbúgvingum og fjølbroyttum. Talan er um m.a. fólk við bankaútbúgving, fólk við hollari útbúgving innan mál og pedagogikk, sjúkrarøktarfrøðingar, fólk við útbúgving innan bókmentir og málvísindi o.s.fr.
Skeiðið í føroyskum fer vónandi at hjálpa til við integratiónini.
Hjalmar P. Petersen hevur tikið stig til undirvísingina, og fer hann eisini at undirvísa. Hann hevur í fleiri ár undirvíst summarskeið í føroyskum fyri útlendingar, og hevur skrivað bókina Faroese. A Language Course for Beginners saman við J. Adams.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Hvat gera børnini, tá ið tey eru í barnagarði? Hvat takast tey við í stovninum? Hvat hendir uttanfyri - á spæliplássinum og á útferð? Hvat leggja lámsfrøðingarnir dent á í samstarvinum við børn og foreldur? Hvat halda foreldur um tað, at børn teirra eru í barnagarði?
Hesir og aðrir spurningar verða lýstir í filminum SÓLAREYGU, ið Føroya Skúlabókagrunnur gjørdi í samstarvi við barnagarðarnar í Føroyum.
Við filminum fylgir eitt hefti, sum greiðir frá, hví vit hava fingið barnagarðarnar, og eisini nemur við spurningin um, hvønn týdning barnagarðar og vøggustovur kunnu hava.
Filmurin er um tað, sum hendir í einum barnagarði, og er ætlaður sum almenn upplýsing um barnagarðin. Hann ervæl nýtiligur til t.d. foreldrafundir á dagstovninum og til undirvísingarbrúk í HF og studentaskúla umframt sjálvandi í námsfrøðinga- og læraraútbúgvingini. Til undirvísing eru gjørd uppskot til undirvísingargongdir og somuleiðis uppskot til skipan av orðaskifti á dagstovnum um uppaling.
Filmurin er 46 min. langur.
Til lærarar, námsfræðingar eins og viðkomandi lesndi og foreldur.
Evni: Børn og barnagarðar


text:
Orð og lag: Ókendur
Týtt: Hans M. Miklagarð
1. Meg Frelsarin tók í Sín favn, barnið mítt,
og leiddi meg fram Sína leið.
:,:Nú út tú skalt fara, – eg veit tað so væl,
Hann leiðir, Hann svíkur teg ei!:,:
2. Kom, boyggj vári knø fyri Honum, mítt barn,
Hann kennir so væl skilnartár!
:,:Og um tað nú her verður seinastu ferð,
vit møtast um ikki mong ár!:,:
3. Væl kundi eg gleði tær ynskt, barnið mítt,
og givið tær gávur av gull;
:,:men tak hesa Bíbil, øll somul hon er
av náði og kærleika full.:,:
4. Um Frelsuna ber Hon tær boð, barnið mítt,
um Hann, sum gav fullkomnan frið;
:,:um Hann, sum tók dómin og straffina bar,
Hann fylgjast vil við tína lið.:,:
5. Hygg inn í mítt andlit, tað elt er, mítt barn,
nú følnaða blóman skjótt doyr!
:,:Mangt vakrari andlit tú víst síggja fært,
men ongan sum elskar teg meir!:,:
6. Skjótt grasið á grøv míni veksur, mítt barn;
mín armur ei meir styðjar tín!
:,:Men ei Harrans høgri kann vikast eitt stig,
Hann førir teg trygt heim til Sín.:,:


text:
Nýggj heimasíða
Auto Service hevur nú skift heimasíðu. Nýggja skipanin er ment í samstarvi við QODIO, og inniheldur hon hentleikar, sum er mentir til júst okkum á Auto Service. Hetta so vit kunnu geva tær bestu tænastuna.
Eitt nú er nýggj skipan gjørd við brúktbilamarknaði, har heimasíðan altíð hevur dagførdar upplýsingar við brúktbilaúrvali okkara. Heimasíðan hevur beinleiðis samband við fíggjar- og goymsluskipan okkara. Upplýsingarnar verða dagførdar fýra ferðir um samdøgrið, soleiðis at brúkarin altíð hevur dagførdar upplýsingar, og tí hevur enn betri møguleika at finna júst rætta bilin.
Nýggjur Nissan Micra
Endiliga var hann her. Støkkið inn á gólvið fyri at kanna hetta vala akfar.
Nýggjur Peugeot 5008
Eftir at hava verið á marknaðinum í seks ár kemur Peugeot 5008 í eini heilt nýggjari 2017 útgávu. Hesin nýggi er bæði breiðari og…
Nissan Navara fær nýggjan motor
Nú hava vit hoyrt og sæð eitt sindur til Navara, ið er kosin at vera tann bilurin, sum skal koyra runt í Føroyum og veita myndir t…


text:
Í seinastuni hava nógvir amerikanarar válkað sær í hyklinum hjá fleiri kendum persónum, ið eru vorðnir avdúkaðir sum brúkarar á eini ótrúskapsheimasíðu, kallað Ashley Madison. Teldusníkarnir hava tó avdúkað nakað, sum hevur nógv størri týdning: óhugnaliga høga talið á teimum, sum skrivaðu seg upp til síðuna – heilar 33 mió. menniskju. Hesi skelkandi hagtølini minna okkum á, at kynslig freisting er vandamikil fyri øll. Eisini vísir hetta, hvussu langt modernaða samfelagið hevur flutt seg frá tí fatan, at hjúnabandið er ein varandi og serstøk eind.
Summi fólk hava kanska hug til at geva samkyndum skuldina fyri, at hjúnabandið er í upploysn. Men avdúkingin í sambandi við heimasíðuna hjá Ashley Madison vísir, at hinskynd hava ábyrgdina av hesum.
Langt áðrenn nakað kjak var um samkynd, høvdu alt ov mong hinskynd tikið eina vánaliga og liberala ideologi um seksualitet til sín.
Langt áðrenn nakað kjak var um samkynd, høvdu alt ov mong hinskynd tikið eina vánaliga og liberala ideologi um seksualitet til sín. Henda ideologi spratt úr seksuellu kollveltingini. Tað vóru hinskynd, sum í 60’unum og 70’unum byrjaðu at liva, sum um hjúnabandið bert skuldi vara líka leingi sum teirra romantisku kenslur vardu. Tað merkti, at “so leingi vit bæði liva” varð skift út við “so leingi vit bæði elska”. Um eitt hjúnaband bert snýr seg um, at vaksin játta sínar romantisku kenslur fyri hvørjum øðrum, so er ongin grundgeving fyri, at hjúnabandið skal vara við, at tað skal avmarkast til tveir persónar, ella at tað skal vera eyðkent av kynsligum trúskapi.
Sum eitt úrslit av hesum vórðu tað at búgva saman ógift, hjúnaskilnaður uttan orsøk, kynslív uttan fyri hjúnaband, barnsburður uttan fyri hjúnaband, pornografi og “hook-up” mentanin normaliserað. Øll hesi viðurskifti stuðlaðu upp undir at oyðileggja hjúnabandsmentanina. Samkynt hjúnaband var ikki orsøkin til nakað av hesum. Ashley Madison var heldur ikki orsøkin. Heldur eru broytingin av hjúnabandinum og heimasíðan tað sjálvsagda úrslitið av hesum trupulleikum. Trupulleikin er, at hesar niðurstøður fylgja í kjalarvørrinum av eini logikkrøð, sum hevur sín uppruna í fullkomiliga følskum fortreytum.
Og tað er á hesar følsku fortreytirnar, sum siga “kærleiki = kærleiki”, at Justice Kennedy grundaði sína meining í hægstarætti á, tá hann broytti hjúnabandslógina í øllum USA. Tá samanum kemur, so varð løgfrøðiliga broytingin av hjúnabandslógini gjøgnumførd bert 50 ár eftir, at mentanarliga broytingin var farin fram. Og henda mentanarliga broyting hevur mong brotin hjørtu og heim á samvitskuni.
Tí við at gera hjúnabandið til ein kynsneutralan og romantiskan stovn verður ein misskilt hugsjón um menniskjaligan seksualitet ritað í stein.
Tað er ein misskiljing at halda, at broytingin av hjúnabandinum fer at gera alt betri. Í staðin fer hon bert at gera alt verri. Tí við at gera hjúnabandið til ein kynsneutralan og romantiskan stovn verður ein misskilt hugsjón um menniskjaligan seksualitet ritað í stein. Boðskapurin verður tá, at vaksin, ið játta sínar romantisku kenslur fyri hvørjum, skulu gera tað, sum slík vaksin hava hug til at gera. Tað merkir, at kærleiki er kærleiki, uttan mun til hvat fyri slag – tað verið seg kyn, tal av makum ella longd í tíð – vit ynskja. Leiðandi fólk í LGBT hava enntá skotið upp, at kynslív uttan fyri hjúnaband átti at verið normaliserað, og at samkynt hjúnaband kundi lært hinskynd fyrimunirnar við hesum.
T.d. sigur Andrew Sullivan, at “opinleikin” í samkyndum parløgum kundi styrkt bondini millum menn og konur teirra: “í samkyndum sambondum ger opinleikin í sáttmálanum, at sannlíkindini eru størri fyri, at hesi sambond yvirliva, enn at hinskynd sambond yvirliva. … Tað er meiri sannlíkt, at tveir menn skilja tørvin á at fara út um hjúnabandið at lætta av sær, enn at maður og kona skilja tað. … Hetta kundi uttan iva styrkt og upplýst mong hinskynd sambond.” Samkyndi aktivisturin Dan Savage er samdur. Í 2011 var ein grein um Savage í New York Times. Yvirskriftin var “Giftur, og ótrúskapur hoyrir við”. Henda grein lærdi amerikanarar nýggja hugtakið “monogamish”. Hetta eru sambond, har makar loyva kynsligum ótrúskapi, bert makarnir eru erligir viðvíkjandi hesum. Í greinini stendur: “Savage sigur, at ein meira smidligur hugburður kann vera júst tað, sum teimum hinskyndu tørvar.” Tá samanum kemur, “gevur kynsligt afturhaldni bert fólki óverulig útlit um tey sjálvi og teirra makar.”
Um tí tú ert ímóti Ashley Madison vegna hulinskapin og svikið, sum heimasíðan leggur upp til, so er ein ótrúskapsheimasíða sum t.d. OpenMinded.com kanska nakað fyri teg. Henda heimasíða virkar fyri ærligheit í sambandi við sonevnda “etiskan ótrúskap”.
Hetta kann í grundini geva meining, tá tú ikki longur heldur, at hjúnabandið snýr seg um at sameina mann og kvinnu sum hjún í eini varandi og serstakari eind, har tey gerast mamma og pápi hjá teimum børnum, sum møguliga spyrjast burturúr. Um hjúnabandið bert snýr seg um at játta romantiskar kenslur hjá vaksnum, so verður trupult at finnast at OpenMinded.com og “monogamish” møguleikum.
At varðveita hjúnabandið millum mann og kvinnu er einasti háttur at varðveita fyrimunirnar við hjúnabandinum sum ein serstakur og varandi stovnur.
Við at broyta okkara løgfrøðiligu fatan av hjúnabandinum – og harvið broyta okkara mentanarligu fatan enn meira – fer tað at ávirka samfelagið alt, sum tað er. Av tí at okkara lóg lærir skeivt um hjúnabandið, fer tað at gerast torførari hjá fólki at liva í einum sonnum hjúnabandi.
Sum tíðin gongur, og fólk fara at taka hesa nýggju hugsjón um hjúnabandið til sín, fer hjúnabandið at hava eina alsamt minni stabiliserandi ávirkan. Søgan um mentanarligu broytingina av hjúnabandinum seinastu 50 árini prógvar júst hetta. Løgfrøðiliga broytingin fer bert at fastlæsa hugsjónina, økja um skaðan og gera tað enn truplari at koma burtur úr hesum aftur.
Men um færri fólk fara at liva í varandi og serstøkum hjúnabondum, so fara færri fólk at heysta ágóðarnar, sum hesin stovnur gevur – ikki bert makar, men eisini børn. At varðveita hjúnabandið millum mann og kvinnu er einasti háttur at varðveita fyrimunirnar við hjúnabandinum sum ein serstakur og varandi stovnur. Hvussu kann lógin t.d. læra, at pápar eru neyðugir, tá hon alment hevur gjørt teir til valmøguleikar?
Gølan við Ashley Madison átti at fingið okkum øll somul at umhugsa av nýggjum, hvønn týdning hjúnabandið hevur. Og meðan samkynd als ikki skulu lastast fyri, at hjúnabandsmentanin er í fríum falli, so er broytingin av hjúnabandslógini bæði eitt sjúkueyðkenni og ógvuliga sannlíkt nakað, sum fer at gera støðuna enn verri.
Grein er týdd úr enskum. Upprunaheitið er “Heterosexuals Are to Blame For the Breakdown of Marriage” eftir Ryan T. Anderson.


text:
Røða, sum Deirdre Hansen helt í Løkshøll, tá Eystanstevnan 2018 varð sett fríggjakvøldið 15. juni:
Góðu stevnuluttakarar – fyriskiparar, ítróttafólk, borgarar úr øllum 15 bygdum í Runavíkar kommunu og øll vitjandi. Takk fyri heiðurin at verða biðin at halda setanarrøðu á Eystanstevnuna í 2018.
Júst í ár eru 30 ár liðin, síðani eg flutti til Runavíkar kommunu. Vit settu búgv á Glyvrum, og her í kommununi trívast vit væl. Her er “vítt til veggja,” her er frælsi at arbeiða, læra og at mennast alt lívið. Hetta er eitt gott samfelag og ein góð kommuna at búgva í.
Sjálvandi er nógv broytt og ment her hesi árini. Lívið gongur sína gongd, men ein almenn professionalisering og globalisering er farin fram, sum umfatar okkum øll, um vit vilja tað ella ei. Sumt kemur av sær sjálvum heldur ótilvitað, meðan annað er ment av fólkinum, her býr - í góðum samstarvi við land, kommunu, arbeiðspláss, stovnar og feløg. Her býr eitt sera arbeiðsamt, tolið og treiskt fólk, sum fyrst av øllum vil og tímir at arbeiða og síðani íðkar ymiskt í frítíðini. At virða sjálvt lívið og grundleggjandi tríbýtið í lívinum hjá fólki - arbeiði, frítíð og hvíld - er ein góð, sunn samanseting, ið elvir til trivnað. Í einum góðum samfelag er eyðkennið, at fólkið trívist og hevur tí yvirskot at menna sama samfelag.
Síðani 1961 hevur Eystanstevnan mestsum á hvørjum árið verið eitt av savnandi hæddarpunktunum í kommununi, her eru øll vælkomin. Her kanst tú hitta fólk og tú kanst royna væl fyriskipaðu og fjølbroyttu tiltøkini. Skráin fyri Eystanstevnuna er aftur í ár væl fyrireikað og okkurt er fyri øll. Árstíðin og gott veður ger, at hugnin er í hásæti, hóast vit hvørki stýra árstíðunum ella veðrinum.
Vit stýra heldur ikki lívi og deyða, og minnast vit við størstu virðing tey farnu, sum løgdu lunnar undir okkara góða samfelag, sum summartevnurnar eru partur av.
Men trivnaði og samanhaldi kunnu vit sum samfelagsborgarar stýra - antin hin rætta ella skeiva vegin. Samanhald og sosial savningarmegi er neyðugur partur av einum góðum samfelag, har fólk vilja seta búgv, og júst hesum leita fólk eftir. Tí er tað av stórum týdningi, at vit áhaldandi hugsa og virka “inklusivt,” um samfelag og kommuna okkara áhaldandi skal mennast, og um fólkið skal trívast.
Tað loysir seg tí hjá okkum øllum at steðga á viðhvørt og spyrja okkum sjálv og hvønn annan:
Hvørjir eru borgararnir í okkara samfelag?
Hoyra vit allar partar, lova vit øllum framat og eggja vit fólki at taka lut?
Hvørji tilboð eru hjá ymsu samfelagsbólkunum og aldursbólkunum, so tey kunnu taka lut í góðum felagslívi?
Hvussu væl kunna vit um ymsu tilboðini og tiltøkini?
Og hvussu røkka vit øllum við mennandi og opnum tilboðum í dag?
Hvussu skipa vit lærings- og menningarumhvørvi, sum rúma øllum borgarum?
Nakað nógv av hesum verður rokkið við tilboðum um góðan felagsskap, sum longu eru staðsett í kommunu okkara.
Tilboð um góðan felagsskap hava stóran týdning.
Ítróttarfeløg
Her hava ítróttarfeløgini havt sín stóra og sera positiva leiklut við hvørt á sín hátt at bjóða út ítróttagreinar, sum í sjálvum sær skapa inklusjón og felagslív, umframt at tað eisini er heilsugott.
Ítróttur hevur stóra savningarmegi og skapar samanhald av tí góða slagnum. Luttakarar, avvarðandi og áhugað verða á positivan og mennandi hátt drigin við inn í ítróttina við at íðka, fyriskipa, heppa, ferðast, skaffa pening, stuðla og menna ítróttargreinina. Her kunnu øll sløg av evnum brúkast, og fær barnið og hin ungi góðar, positivar royndir frá ítrótti og felagslívi, kann tað eisini henda, at gentan ella drongurin sum vaksin vil stuðla ítrótti fíggjarliga. Fíggjarligi parturin av ítrótti tykist fylla nógv meiri í dag enn fyrr, og nú eru ítróttarfólk okkara jú eisini við í fleiri altjóða kappingum innan alt fleiri ítróttargreinar. Her er sonn professionalisering og altjóðagerð farin fram. Og vit, ið eru tilkomin og eldri, fylgja væl við og eru spent tykkara vegna, sum íðka, og vit gleðast um góðu úrslitini, sum tit røkka og koma heim aftur við.
Eisini gevur hetta børnum og ungum royndir at skipa felagslív, sum tey hava við sær inn í vaksnamannalívið. Nógv eru vit, sum á ungum árum, hava verið venjarar, liðleiðarar og dómarar. Vit hava notið gott av hesum royndum seinni í lívinum, bæði skipanarliga og fólksliga. Námsfrøðin úr ítróttaheiminum tykist virka væl í øðrum samanhangum við, eitt nú á arbeiðsplássum, í læru og undirvísing.
Góður felagsskapur verður mentur av fleiri aktørum í kommununi.
Skótar
Skótarnir hittast og arbeiða nógv í toymum, vanda um lívið og umhvørvið, og við æru sínari geva skótarnir lyfti um, at eftir førimuni vilja tey verða trúgv móti Gudi og landi, vera hjálpsom móti øllum og halda skótalógina. Góðar meginreglur, sum vit øll kunnu gera brúk av alt lívið.
Samkomulív
Nógv gott kristiligt og mennandi sosialt arbeiði verður gjørt í kirkjum og samkomunum í okkara kommunu. Frítíðararbeiði, tónleikalív og vælgerandi arbeiði, har øll kunnu taka lut, brúka og menna sínar gávur, tað er gull vert fyri góða lívið. Tykkara inklusivitetur, gávumildni og góðu verk eru eisini gull verd fyri einstaka menniskja og samfelagið.
Sjálvboðin arbeiðsmegi
Sama kann sigast um annað sjálvboði arbeiði, sum fer fram innan hjálparfelagsskapir, eitt nú Reyði Krossur og avhaldsfelagið Blái Krossur, sum veita hjálp, vitjanartænastur og skipa fyri tvørmentanarligum tiltøkum, so sum at savna inn góð klæðir og innbúgv. Hetta fer væl um umhvørvið, samstundis sum hetta kann brúkast og gevur teimum góða meining, sum fáast við hetta.
Lívlong læring
Kórsangur, tónleikur, musikkskúli, kvøldskúli, fornminnisfeløg, gongufeløg og ymisk onnur áhugafeløg, sum eitt nú skipa fyri gerð av gongugøtum, alt er við til at menna lív og góða heilsu, sum elvir til góðan felagsskap. Lívlong læring er at finna alla staðni, um ein søkir og ynskir tað, møguleiki er eisini at útbúgva seg á øllum stigum bæði í Føroyum og gjøgnum Internetið.
Tilflytarar
Vit eiga tí eisini at hugsa um nýføroyingarnar, fólk, ið flyta til okkara úr øðrum londum, eins og tey úr øðrum støðum í Føroyum. Okkara gestablídni eigur at røkka øllum somlum við vælkomupakka á móttøkustaði við góðari kunning á netinum, umframt tilboðum um virðiliga upplæring innan mál og samfelagsviðurskifti, tí – aftur her – skapar hetta bestu fortreytirnar fyri trivnaði og inklusjón. Vit eiga sjálv eisini at menna vitan og førleikar okkara, so samanrenningin gerst lættari.
Søgn um ítrótt her á staðnum
Tvær sagnir um søguliga ítróttarandan í fólkinum, her býr, mugu tit hoyra, tí menningin innan ítrótt stavar jú onkunstaðni frá og hevur søguligar røtur.
Um ár 1600 og nakað út í 17. øld vóru fýra kongsbøndur á Heimistovugarðinum á Glyvrum. Allir búðu í sama húsi. Táverandi bóndi, ið átti hesar synirnar, har bert tann yngsti giftist, gjørdi av at býta garðin í millum allar synirnar, soleiðis at hvør fekk sínar tvær merkur. Sokallaðu Gomlu Merkurnar bera enn í dag navn eftir hesum fýra bóndum, sum sótu fyri teimum. Hann, sum hevði tær norðastu frá Gjónni og suðureftir, kallaðist Janus. Tann næsti Antines, tann triðji Ólavur (Ólavur Sterki). Tann, sum hevði tær ytstu, Heimaru Ytstu Mørk og Ytru Ytstu Mørk, skuldi eftir søgnini eita Niels. Hesin var yngstur og einastur av brøðrunum, ið var giftur.
Gamli Glyvrabøur, uttan fyri Gjónna, ið hoyrdi til hesar brøður, rakk møguliga ikki longri enn út á Ringlastein. Elsti sonur Niels festi so allar 8 merkurnar, eftir at pápabeiggjarnir vóru deyðir. (Kelda: Góður er gamalur í ráðum)
Ólavur Sterki var breiðvaksin maður. Hann man hava liva, tí fleiri staðarnøvn eru knýtt at navni hansara. Søgnin sigur, at einaferð Ólavur Sterki var saman við eini fjallgongu á Hjøllunum, komu teir fram á ein stóran stein. Hendan stein lyfti Ólavur høgt upp frá við báðum hondum. Síðani tá varð steinurin nevndur: Hav Ólavs Sterka. Havið liggur millum Skarið Fossar og Lónsbrekku í Leitishaganum á Glyvrum, tætt heimanfyri ta sokallaðu Fjallmannakeldu, har fjallmenninir plagdu at hvíla seg á heimaferðini. (Keldur: Keraldið nr.1 og Góður er gamalur í ráðum)
Einaferð í vælmaktsdøgum Ólavs Sterka var ein vestmenningur trúlovaður við eini dóttir Norðurstovubóndans. Hesin drongur, Garða Mikkjal, var upp undir jól komin at vitja gentuna.
Sjálvan Tollaksmessudag, fagrasta veður var, høvdu nakrir gjørt av at fara til útróðrar. Garða Mikkjal var eitt satt reystmenni í útsjónd, hann skuldi hendan dag vera ein av bátsskipanini, ið taldi seks mans. Lítið bar til við fiskiskapinum, og tíðliga varð farið til lands. Komnir inn fyri Saltnes varð avgjørt, at Ólavur og Garða Mikkja skuldu fara at kapprógva. Hinir løgdu árarnar inn. Teir sótu við hvør sínari ár (í sama báti), Ólavur í tí eystaru og Mikkjal í tí vestara borðinum. Róðrarteinurin var úr Saltnestanganum og inn í gomlu Glyvra støð. Eftir søgnini gjørdist úrslitið tað, at teir bóru ikki við land, fyrr enn inni á Ryggi. Sostatt vann Ólavur róðurin og fekk síðani tilnavnið Sterki. Vestmenningurin skuldi tá siga, at hann helt tað vera nógv fyri, at hasin vøtturin skuldi vinna seg í kappróðri.
Søgnin sigur, at Garða Mikkjal mátti fara so nakkalangur morgunin eftir økt fyri dag til Vestmanna aftur. Soleiðis endaði hesin kappróður millum hesar háttvirdu menninar. (Kelda: Jørleif T. Hansen, 2014) Og trúlovingin endaði helst eisini.
Soleiðis sigur søgnin, at tey kappaðust tá í tíðini, lyftu hav og róðu kapp. Tá var tað partur av arbeiðsdegnum.
Endi
Í vælferðarsamfelag okkara eru sera nógv tilboð, og hárfínt mark er millum, nær ein tekur av røttu nøgdunum av tilboðum ella ov nógvum. Áðurnevnda tríbýti - arbeiði, frítíð og hvíld - hevur týdning, eisini hjá børnum og ungum at læra og virða, um heilsan skal virðast og strongdin haldast burtur.
Tí liggur ein partur eisini hjá foreldrum, verjum og myndugleikum at hjálpa børnum og ungum at velja og vraka millum mongu tilboðini og at halda fast í tí, teimum dáma og tí, tey trívast við, tað verið seg ítróttur, ítriv, vælgerandi arbeiði ella annað, sum skapar trivnað og góð, mennandi sosial sambond.
Hetta mennir samfesti og savningarmegina í samfelagnum.
Hvør okkara minnist ikki aftur á - tá NSÍ vann føroyameistarheitið í fótbólti ella í kappróðri, - tá Støkk vann heiðursmerki bæði í Føroyum og uttanlands, - tá luttakarar í Taekwondofelagnum Hwarang Føroya vunnu svarta beltið ella komu heim við heiðursmerkjum, - tá Skála Ítróttarfelag vann oddadyst í meistaradeildini (serliga á NSÍ) og - fyrr tá Skálabáturin og Oyndri vunnu føroyameistaraheitið í kappróðri – og ikki at gloyma, tá íðkarar í Svani vunnu heiðursmerki. Øll hava tit gjørt okkara samfelag og nærumhvørvið betri. Takk fyri tað.
Takk fyri øll somul, sum á hvør sín hátt og við hvør sínum gávum, stuðla øllum tí góða, sum skapar samanhald og savningarmegi í kommunu okkara. Tað ber okkum framá.
Við hesum orðum er Eystanstevnan 2018 sett. Góða Eystanstevnu!
Deirdre Hansen


text:
Meistaraligur málningur hjá Rannvá Kunoy á uppboðsølu í Finsen/
Nú leygardagin 7.apríl frá klokkan 14 ber til at gera eitt satt listakvett í Finsen, tá Fountainhúsið fer at hava eina listauppboðsølu har. Her verður hópin av listaverkum hjá ymiskum føroyskum listafólkum sett undir hamaran. Hetta eru listafólk, sum ynskja at stuðla virkseminum hjá Fountainhúsinum. Tann størsti og dýrasti málningurin á uppboðsøluni er eitt verk hjá Rannvá Kunoy, sum nú eina tíð hevur hingið uppiá í Steinprenti.
Legal Tender eitur skínandi blái málningurin frá 2016, ið at síggja til er rættiliga líkur teimum málningunum hjá Rannvá Kunoy, sum júst í løtuni eru at síggja á framsýning í Saatchi Gallery í London. Við hesum bláu málningunum fann Rannvá Kunoy eitt úttrykk, sum hon í grundini hevur sóknast eftir líka síðani hon byrjaði at mála. Tað snýr seg um at bjóða grundleggjandi treytunum hjá málarínum av. Ein málningur er jú vanliga flatur og stationerur, hann er stillur og flytir seg ikki. Hyggja vit hinvegin at málninginum hjá Rannvá Kunoy, so leggur hann upp til rørslur og rúmd. Vit síggja tað á áskoðarunum, sum næstan trína eitt lítlan dans rundan um málningin, tí hann broytist alt eftir hvar áskoðarin er staddur. Myndevnið flýtur og glíður onkursvegna undan áskoðaranum og brádliga tykist myndin næstan holografisk, sum var talan um eina trýdimensjonalt rúm í myndaflatanum. Hetta kemst m.a. av nógvum tunnum málingaløgum, ið geva kensluna av dýpd og ljósi innan úr myndini frá tí hvítt grundaða løriftinum. Harumframt er tað sum um skyggjandi málingin skínur út í rúmið við einum um somu tíð metalliskum og yvirjarðligum dámi. Samstundis forðar listakvinnan okkum í at njóta illusiónina, tað ger hon við rektangulera skapinum, sum er strikað á myndina til tess at leggja dent á, at talan altso er um ein ítøkiligan flata, ein málning. Og hendan málningin kann mann altso keypa á uppboðsølu til frama fyri Fountainhúsinum og gera listarligt kvetti samstundis sum mann ger eina góða samfelagsgerð.
https://www.facebook.com/fountainhus/photos/pcb.1275908602554100/1676332199111221/?type=3&theater


text:
Um H.J. Asfalt
H.J. Asfalt Sp/f bleiv stovna í 13 mars 2003, av Jóhannes Rasmussen, Søldarfjørður, og Hera Jacobsen, Klaksvík. Jóhannes Rasmussen hevði tá arbeitt fleiri ár í asfalt og líknandi arbeiði. Jóhannes var lastbilastjóri og hevði fasta koyring hjá táverandi landsverkfrøðinginum (LV). Arbeiðið umfataði tá mest flutning av asfaltið og asfaltmaskinum, men av og á arbeiddi hann á asfaltholdinum. Tá tíðinar fyrst í 90'inum versnaðu og koyringin við lastbili minkaði, valdi hann at taka av arbeiðinumm sum førari á fresarnum hjá LV. Hetta arbeiði umfataði mest klárgering av vegum áðrenn asfalt var lagt á. Her nam hann sær kunnleika til tað sum krevst áðrenn asfalt verður lagt á. Í 1999 fekk hann so møguleikan at royna seg aftur í asfaltinum og í 2003 valdi hann so at stovan H.J. Asfalt saman við Hera Jacobsen.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
lørdag den 19. oktober 2002
Eitt land á veg í kríggj
Mitt í miðlarokanum um snigskjúttan, sum hevur skotið tíggju tilvildarlig fólk, og mitt í valstríðnum undan miðleiðsvalinum, hevur ameriski forsetin George W. Bush fingið samtykt í bæði umboðsmannatinginum og senatinum stuðul til at brúka hervald ímóti irakiska einaræðisharranum, Saddam Hussein.
Í báðum kømrum í Kongressini var býtið umleið 75% fyri og 25% ímóti. Í flokkinum hjá forsetanum, republikanarunum, atkvøddu næstan allir fyri, men í hinum stóra flokkinum, hjá demokratunum, var býtið umleið helvtin fyri og helvtin ímóti. Fleiri miðlar siga tó frá ónevndum umboðsmonnum og senatorum úr demokratiska flokkinum, sum heldur vildu atkvøða ímóti, men av tí at val er fyri framman ikki tora tala ímóti kríggi ímóti Saddam Hussein, tí teir stúra fyri at hetta kann brúkast í valstríðnum, og at teir kunnu ákærast fyri ikki at standa saman við teimum, sum vilja verja Amerika ímóti fleiri yvirgangsatsóknum.
Tað eru ikki øll sum halda, at Saddam Hussein er nakar størri vandi. Tað er lítið at ivast í, at uttan Hussein var heimurin at betri stað; hann hevur brúkt evnafrøðilig vápn ímóti sínum egna fólki, og sagt er frá píning av andstøðingum í Irak. Men hetta er ikki nøktandi grundgeving fyri at fara í kríggj, og hevur heldur ikki verið brúkt. Sagt hevur verið, at Irak hevur ment ella er við at menna hópoyðingarvápn, men enn eru eingi prógv fyri hesum almannakunngjørd.
Fleiri viðurskifti benda á, at ein partur av orsøkini til, at forsetin so fegin vil hava avgerðina tikna nú um eina uppgerð við Saddam Hussein er, at hann vil forða øðrum evnum at verða viðgjørd í valstríðnum enn stríðið ímóti yvirgangi.
Bestu beinleiðis ábendingina fingu vit tá næsti politiski rágevin hjá forsetanum av óvart kom at avdúka, at hann í vár hevði sagt í framløgu fyri republikanskum valevnum til miðleiðsvalið, at teir skuldu royna tað teir kundu at fáa valstríðið at snúgva seg um stríðið ímóti yvirgangi, tí tað kundi gagna flokkinum.
Búskaparfrøðingar og amerikanarar sum heild eru samdir um, at búskaparstøðan er versnað síðani verandi forseti tók við. Arbeiðsloysi er vaksið, og stór fall á virðisbrævamarknaðunum hótta pensiónssparingarnar hjá fólki. Veljarakanningar hava víst, at amerikanarar stúra fyri búskaparútlitunum, og at fólk eru ótolin við forsetanum, sum tey vilja hava at gera nakað. Kanningarnar hava eisini víst, at amerikanarar hava stórt álit á forsetanum, tá tað snýr seg um verjuna av landinum og stríðnum ímóti yvirgangi, meðan fólk í størri mun halda at andstøðuflokkurin, demokratarnir, megna at bøta um viðurskifti hjá teimum arbeiðsleysu og pensionistunum og um búskaparstøðuna sum heild.
Samstundis er hent, at síðani talebanarnir ikki gera nógv um seg í Afghanistan meira, byrjaðu fólk at fáa størri áhuga fyri øðrum viðurskiftum aftur enn stríðnum ímóti yvirgangi. Í vár avvístu ráðgevar í Hvítu Húsunum, at ætlanir vóru um at leypa á onnur lond enn Afghanistan. Men í summar, tá áhugin fyri stríðnum ímóti yvirgangi var minkandi, byrjaðu ráðgevar hjá forsetanum spakuliga at tosa um álop á Irak, og nú eru vit komin so langt at samtykt er at fara í kríggj »um neyðugt«, sum tað eitur.
Framvegis verður bíðað eftir, at trygdarráðið hjá ST skal geva grønt ljós til at brúka vald ímóti Irak. Men forsetin hevur allatíðina sagt, at hann ikki letur ST avgera, hvussu Amerika verjur seg ímóti yvirgangi. Endin verður helst, at ST fer at taka undir við amerisku álopsætlanunum. Av tí at lítið er at ivast í, at amerikanarar fara at vinna á Irak, og at tað helst eisini verður rættiliga lættvunnið, fara helst mong lond at stuðlað amerikanarum beinleiðis og óbeinleiðis. Øll vilja vera við vinnandi partinum.
Harvið er mest sannlíkt at vit fáa eitt kríggj ímóti Irak, at hetta kríggj fær stóran stuðul, at kríggið verður lættvunnið, og at Saddam Hussein verður rikin frá valdinum í Irak.
Tað løgna er, at einans tosið um kríggj skal brúkast politiskt, tí kríggið sjálvt kemur ikki fyrr enn eftir valið. Saddam Hussein er neyvan stórur vandi fyri heimsfriðin, og hann hevur neyvan hópoyðingarvápn sum kunnu brúkast ímóti øðrum londum langt burturi.
Og aftaná kemur helst at síggja út sum at rætt var at fara í kríggj, tí stuðulin var stórur og sigurin lættvunnnin. Hetta hóast argumentini fyri at fara í kíggj vóru hóttan ímóti heimsfriðinum og hópoyðingarvápn. Og vit koma ongantíð at síggja hvat úrslit alternativini høvdu havt, um tað er at royna at senda vápnaeftirlitsmenn enn einaferð, ella bara at avtaka stongsilin av Irak og kanska stuðla andstøðuni í Irak.


text:
Í dag var hátíðardámur á Ítróttaháskúlanum í Suðuroy, tá næmingar fingu prógv eftir lokið várskeið.
24 næmingar vóru til prógvhandan í dag, eftir at fingu upplivilsi fyri lívið á 20 vikurs várskeiðnum á Ítróttaháskúlanum.
Skeiðið hevur verið framúr gott, sigur Guðmundur Joensen, leiðari, og leggur afturat, at hetta var eisini sjónligt millum næmingarnar í dag, har kenslurnar eisini bendu á, at næmingarnar eru komnir tætt uppá hvønn annan hesar 20 vikurnar.
Næsta skeiðið á Ítróttaháskúlanum byrjar í august.


text:
Thursday, June 30, 2016
Brexit og føroyingar
“Jóansøkuaftan í ár gjørdist ein minniligur dagur,” skrivar Zakarias Wang í stuttari viðmerking til Brexit atkvøðuna, sum varð hildin tann 23. juni í Stóra Bretlandi, har meirilutin av fólkinum atkvøddi fyri at landið skal taka seg úr Europeiska Samveldinum.
Zakarias ger eina áhugaverda samanbering millum Brexit atkvøðuna og okkara søguliga 14. september: “Vit eru ikki ókunnug við fólkaatkvøður, tí vit høvdu jú eina í 1946. Eins og á henni skuldu bretar nú taka støðu til tvinnar kostir. Annar var at halda fram við ES-limaskapinum, hin var at fara burturúr. (...) Eins og hjá okkum í 1946 var luttøkan um 70%. Hjá okkum fingu teir báðir møguleikarnir 51 og 49% av atkvøðunum, hjá teimum fingu teir 52 og 48%. Eins og hjá okkum í 1946 kom úrslitið í grannalandi okkara sera illa við hjá teimum sum valdið høvdu í samfelagnum. Tað hevði ikki komið teimum til hugs at teir kundu tapa. (...) Men eins og í Føroyum í 1946 mistóku teir seg. Tá veljararnir komu til orðanna, var tala teirra greið: teir vildu ikki lata sær lynda at ganga útlendingum og samstarvsmonnum teirra til handa.”
“Talan er um ein politiskan jarðskjálvta,” leggur Zakarias afturat, og vísir síðan á nakað sum sjáldan hevur verið at hoyrt í tí almenna rúminum — at Heimastýrislógin hevur havt grundleggjandi týdning fyri Føroyar í mun til ES.
“Vit kunnu bara hugsa um hvussu stórar avleiðingarnar vóru av okkara fólkaatkvøðu í 1946. Av tí at stjórnaruppskotið um at innlima okkum í Danmarkar ríki bert fekk 49% av atkvøðunum meðan loysing fekk 51%, gjørdust vit ikki ein partur av kongsríkinum Danmørk, og eru ídag tí ikki limur av ES og hava sjálv ræði á okkara tilfeingi innan fyri 200 míla sjómarkið. Einki av hesum hevði komið upp á tal, um úrslitið tá hevði verið at stjórnaruppskotið hevði fingið eina atkvøðu í meiriluta. Vit kunnu fegnast um at føroyingar vóru so klókir at teir róku aftur tilboðið um at gerast ein partur av Danmarkar ríki.”
Eitt hótt samveldi
Tann bretska hertøkan av Føroyum, frá apríl 1940 til mai 1945, gjørdi nevniliga at føroyingar noyddust at hugsa meira óheft í mun til vinnu og umheimin. Føroysk skip kundu sum vera man ikki brúka Dannebrog longur av tí at Danmark var undir nazi-týskum ræði, so ístaðin bleiv tað eftir bretskum boðum til Merkið, sum eisini skjótt vann viðurkenning sum føroyskt flagg.
Ei undur í, tá bretar aftan á kríggið góvu danskarum lyklarnar aftur til stýrhúsið á Klettunum, at føroyingar nú vóru meira sjálvbjargnir og í stóran mun sjálvstýrissinnaðir.
Heimastýrislógin frá 1948 hevur mangan verið fyri atfinningum, og her skulu vit ikki so nógv inn á júst tann spurningin. Hinvegin er sannlíkt at uttan heimastýri høvdu Føroyar, og fyri alt tað Grønland eisini, automatiskt fylgt við Danmark inn í ES uttan stórvegis spurningar afturvið, líkamikið um ein stórur meiriluti av føroyingum alla tíðina hevur verið ímóti føroyskum limaskapi í ES. Men hvussu høvdu okkara samfelagsbúskapur og vinnulív sæð út undir teimum umstøðunum? Hvar hevði fólkatalið ligið, og hvussu hevði verið statt við máli, mentan og list?
Brexit bresturin snýr seg ikki minst um misálit á miðsavnaða toppstýring sum leingi hevur verið trumlað út uttan veruligt mótspæl, í einari tilgongd sum hevur gjørt tjóðarligan samleika ótryggan; og fyri fyrstu ferð hevur eitt búskaparliga og uttanríkispolitiskt tungtvigandi ES limaland hart og týðiliga sagt beinleiðis nei til sjálvt ES projektið. Tað kann javnmetast við at seta spurning við tann geopolitiska og búskaparliga arkitekturin á okkara leiðum og, kanska enn meira skakandi fyri verandi elitur — við Brexit er eitt trøll slept úr einum stórum skápi sum fevnir um alt Europa, eitt anti-ES trøll sum væl og leingi hevur verið fóðrað undir lokinum av einum politiskt korrektum oki. Eitt tabu er brotið, og ein skriða er lopin. Hvussu verður við Fraklandi og Italia? Niðurlondum og Polandi, og restini av teimum tilsamans 28 limalondunum í ES?
Kendir stórspekulantar sum George Soros mæla sambært Breitbart tí bretsku stjórnini til at ignorera fólkaatkvøðuna heilt, og sum heild til enn meira centralisering í ES. Flest onnur tykjast hinvegin meina at júst tílíkur politikkur vil gera ilt verri hvat viðvíkur fólksligari misnøgd og misáliti. Umframt tann vaksandi streymin av flóttafólki úr Miðeystri og Norðurafrika kann tað sum hevur fingið bikarið at flóta yvir hjá mongum, hava verið tann skjóta víðkanin av ES eystureftir — alt meir ella minni fjarstýrd aftan fyri leiktjøldini av uttanríkispolitiskum og hernaðarligum atlitum, ofta hjá øðrum pørtum, og øllum tí sum har fylgir við.
Nú er tað knappliga ein opin spurningur um ES, hótt av ultimativari upploysn, fer at megna at nýskipa seg nóg skjótt til at klára skerini; lagnan hjá einum øðrum risastórum samveldi sum kollsigldi fyri ikki so mongum árum síðani rennur einum skjótt til hugs.
Brexit kann í forleingilsi gerast ein katalysator ið startar eina flóðaldu sum skolar yvir eina heila politiska paradigmu — og hvar fór trúvirðið hjá altjóða samanrottaðum fíggjarmyndugleikum, centralbankum, stórbankum og øllum teirra búskaparfrøðingum sum so leingi søgdu at alt var gott og grundleggjandi stabilt?
Rættiliga stutt
Heima í Føroyum fær tílíkt sjálvandi eisini fólk at hugsa, eins og framgongur av tí sannroynd at Landsstýrið beinan vegin, aftaná at úrslitið av fólkaatkvøðuni í Bretlandi stóð greitt, gjørdi av at seta ein arbeiðsbólk at “fylgja gongdini og greina hvørjar avleiðingar úrslitið av fólkaatkvøðuni í Stóra Bretlandi um ES limaskap kann fáa fyri Føroyar.”
“Í løtuni veit ongin ítøkiliga hvørjar avleiðingar Brexit fer at fáa fyri viðurskiftini hjá Stóra Bretlandi við umheimin,” segði Poul Michelsen, landsstýrismaður í uttanríkis- og vinnumálum. “Nógvir ósvaraðir spurningar eru í mun til hvørjar avleiðingar Brexit fær fyri Føroyar innan handil, fiskivinnu og onnur øki. Tørvur er tí á at landsstýrið fylgir gongdini væl og ger neyðugu greiningar, so vit hava haldgott grundarlag at taka stig fyri at tryggja føroysk áhugamál.”
Millum teir mongu ósvaraðu spurningarnar av beinleiðis týdningi fyri føroyingar: hvat hendir í sambandi við felags fiskimarkið hjá Bretlandi og ES tann dagin landið ikki longur er limur í ES — sum umfatar sjóøkir har føroyingar í løtuni hava atgongd til at veiða uppsjóvarfisk?
Samstundis hevur nevndin ið Fiskimálaráðið fyrr í ár setti at gera tilmæli um nýskipanir fyri fiskivinnuna sum skilst ikki langa tíð eftir at arbeiða í — hon skal lata sína frágreiðing til Høgna Hoydal fiskimálaráðharra í seinasta lagi longu tann 1. august. Er hetta eitt realistiskt evstamark, tá havt verður í huga hvussu umfatandi og álvarsligt mál talan er um bæði løgfrøðiliga og politiskt, fyri ikki at tala um samfelagsbúskaparliga, við óvissum ið bara tykjast at økjast dag frá degi? Tað er stutt sagt torført at síggja hvussu ein slíkur arbeiðsbólkur upp á nakrar krákumánaðir kann fáa tíð til at greina eitt so stórt mál nóg gjølla, tíansheldur orða nakrar niðurstøður við nøkulunda skili í.
Subscribe to: Post Comments (Atom)


text:
Leyst starv: Kundavinarligur og kappingarsinnaður leiðari til Eik í Klaksvík29-09-2014
Vilt tú hava ábyrgdina av at røkja og styrkja sambandið við verandi og nýggjar kundar í Norðoyggjum? Freistin at søkja er 23. oktober 2014
Trupulleikar við Netbankanum Tablet25-09-2014
Tíverri eru trupulleikar við Netbankanum Tablet í løtuni. Arbeitt verður við at loysa trupulleikan sum skjótast
Netbankin sum app og iOS 823-09-2014
Hevur tú Netbankan sum app ella tablet er best at bíða við at dagføra telefonina og teldilin til iOS 8. Hetta tí, at Netbankin enn ikki er dagførdur til nýggjastu stýriskipanina hjá Apple
Starv: Kundaavgreiðslufólk til Eik í Miðvági17-09-2014
Vit sóknast eftir jaligum, fyrikomandi og effektivum starvsfelaga at hava ábyrgd av kassanum á deildini í Miðvági. Starvið er fulltíðarstarv og freistin er 2. oktober 2014
7 nýggir næmingar í Eik04-09-2014
Sjey ung fólk eru í hesum døgum farin undir tvey ára lærutíð sína í Eik. Vit ynskja teimum hjartaliga vælkomnum


text:
Benjamin Rajani spælir á Torginum
Eitt av teimum fesku og spennandi nøvnunum á føroyska tónleikapallinum er 22 ára gamli Benjamin Rajani, sum fyri tveimum árum síðani byrjaði at skriva sangir. Í fjør kom hansara fyrsti sangur út, og síðani hevur hann givið eina EP út.
Seinasta útspælið hjá Benjamin Rajani er sangurin Freedom In His Light, sum kom út herfyri.
Benjamin Rajani er singer/songwriter og skrivar erligar og kensluríkar sangir um tilveruna og lívið. Hann dugir væl at framføra sínar sangir live.
Benjamin Rajani fer at framføra á Torginum á Summar Festivalinum, sum verður hildin dagarnar frá 10. til 12. august.


text:
Nr. 1819-112
Endamßl: At geva lŠrarum og nßmsfr°ingum eina st°rri vitan um, hvat ta inniber at hava eina autismuavbjˇing og at f°rleikamenna lŠrarar og nßmsfr°ingar Ý autismunßmsfr°i, so tey betur kunnu stula og menna barni vi autismu.
Skeissni: Fyrilestrar + at samr°a um avbjˇingar, i luttakararnir strÝast vi Ý teirra arbeii (til ber hjß luttakarunum at senda spurningar inn til skeishaldararnar ßrenn skeisdagin).
Mßlbˇlkur: LŠrarar og nßmsfr°ingar.
UndirvÝsing: Marjun Nielsen, sßlarfr°ingur og Marius Joensen, sernßmsfr°iligur rßgevi.


text:
Greitt tap ímóti meistarunum
Jens Rói Sørensen | 05/06/18
Tað var við spenningi, at TB/FC Suðuroy/Royn bjóðaði verandi føroyameistarunum úr Víkingi til dans við Stórá í sólskininum sunnudagin 3. juni. Heimaliðið hevði fleiri góð úrslit seinastu dystirnar at vísa á, har millum annað ein sigur á Víkingi sendi teir út úr steypakappingini. Hinvegin hevur formurin hjá Víkingum verið heldur svingandi og eru teir nærum afturúrsilgdir úr topstriðnum.
Tað var eisini stór mannanmúgva møtt til dystin, ið bleiv leiktur í sólskynini og frískligum vestanvindi.
Tað gjørdist tó sera skjótt greitt hvagar tey trý sigursstigini hendan dagin fóru enda, Víkingur byrjaði sum eitt óløgi og herjaði fram eftir vøllinum sum svangir úlvar. Heimaliðið tóktist óttafullir og fingu onki at rigga. Gestirnir løgdu seg á odda eftir tíggju min og stýrdu dystargongdini til egnan fyrimun.
Heimaliðið royndi at gera ein vørr um miðan fyrrahálvleik men onki bar til. Eitt langskot sum rakti ein Víkingafót og fór beint uttanfyri, var tað frægasta sum heimaliðið kundi bjóða. Gestirnir fingu eitt keðilig mál afturat beint áðrenn hálvleik, og so var tað sum um at dysturin longu var avgjørdur.
Seinni hálvleikur bleiv sera tristur sæddur við suðuroyingabrillum, Víkingur hevði alt spæli og trillaði bóltin runt meðan heimaliðið royndi at verja fyri. Tá Víkingur so skoraði til 4-0, fór seinasta luftin úr áskoðaraballónini og størri parturin av áskoðarunum fór til hús, hóast eini 25 min vóru eftir at leika. Víkingur kundi skora eitt og tvey mál afturat men teir tóktust nøgdir og sleptu speedarinum seinastu løtuna.
Allarseinastu minuttirnar mundi málverjin hjá Víkingi gjørt sjálvmál, tá hann misti eitt ófarligt innlegg ímóti málinum men linjuverjin metti ikki, at bólturin fór um strikuna. Sekundir seinni fekk heimaliðið tó eitt troystandi mál, tá Eirikur setti seinasta fótin á einasta góða álopið hjá TB/FC Suðuroy/Royn í øllum dystinum, 1-4 til Víkingar og var tað fult uppiborið.
Hesin dysturin skal bara gloymast sum skjótast og so hugsa okur um næstu uppgávu.
Tað var sera eyðsæð, at leikararnir hjá Suðringum vóru moyrir hendan dagin, orkan var søgt sagt ikki til staðar eftir nógvu dystirnar seinastu tíðina. Tá hópuin er so tunnur sum hann er hjá okum, so er tað somu leikarnir, ið leika hvørja ferð og tað setur síni týðuligu spor, tá tætt er ímillum dystirnar. Hetta er avgjørt ein avbjóðing ið á onkran hátt má loysast, tí um skaðar og karantenur kom í hópin, so kann skjótt enda heilt gali. Vónandi megnar felagsfelagið at finna eina skilagóða loysn uppá hetta, tí tað skal ikki so nógv til, so eru okur aftur í miðuni á stigatalvuni.


text:
Vit hava altíð vita tað, men enn einaferð kunnu vit konstatera, at tað er í bili, at tú eigur at ferðast í Føroyum, persónbili væl at merkja! Nú hesin vakri kavin hevur ligið í næstan eina viku, áttu vit satt at siga bara at vera eydnurík um at hava hann… les meira…. →
Álvaratos, hvat hugsa tit fyri tykkum? Ja, eg meini við tykkum, sum koyra bil hvønn dag. Hvønn dag tá eg fari út um dyrnar, seti eg lívið hjá børnum mínum og mær í vága við bara at ganga á gøtunum í býnum. Havi ongan livandi kjans at telja, hvussu ofta… les meira…. →
Onkuntíð kann man koma út fyri eini so løgnari lítlari hending, at man kann ganga og smáflenna at henni í dagar. Tá eg fyri nøkrum døgum síðani var og “lat børnini inn” á stovn, var ein øgiliga ferðsluruðuleiki millum stovnarnar báðar (skal viðmerkjast at barnagarður og vøggustova liggja hvør síni… les meira…. →
Vit í Føroyafelagnum móti Fótgangarum vilja hervið koma við nøkrum viðmerkingum um ferðsluna sum heild og serliga í Havn. Tað er næstan bara jaligar viðmerkingar, tí vit í felagnum eru samd um, at vit øll gera eitt gott arbeiði fyri at forkoma møguleikunum hjá hesum tápulingum, ið fasthalda um rættindini… les meira…. →


text:
Aftur í summar bjóðar Landssjúkrahúsið til átak fyri læknalesandi og yngri læknar/basislæknar, sum eru heima í summarfrí.
Fyri at knýta og viðlíkahalda samband við komandi og yngri læknar, bjóðar Landssjúkrahúsið til árligt summarátak, har Rasmus Maltesen, psykiatari og formaður í Útbúgvingarnevndini fer at greiða frá nýggju KBU skipanini. Somuleiðis fara KBU, intro og útbúgvingarlæknar at greiða frá gerandisdegnum á Landssjúkrahúsinum.
Sjúkrahússtjórin Jóanis Erik Køtlum verður til staðar, og læknalesandi fáa høvi at seta spurningar.
Átakið er eitt upplagt høvi hjá læknalesandi og yngri læknum at hitta hvønn annan til sosialt og fakligt prát afturvið einum kaffimunni, og fer fram í Veitsluhøllini á Landssjúkrahúsinum, Eirargarður 7, tann 20. juli kl. 15.00.
Summarátakið er skipað í samráð við føroyska sjúkrahúsverkið, Deildina fyri Arbeiðs- og almannaheilsu og ílegusavnið.
Tilmelding er ikki neyðug.


text:
Samkomuleiðarin prikar til samfelagið í bloggi
10-11-2017
- Eg sakni kreativar røddir í almenna rúminum, sigur Jógvan Zachariassen, sum er farin at blogga fyri in.fo.
Jógvan Zachariasen, samkomuleiðari og tónleikari, bjóðar seg nú eisini fram sum bloggari á in.fo.
Fyrsti bloggurin, sum kom út hósdagin, tekur støði í slagorðinum hjá sjúkrarøktarfrøðingunum "Rættið skeivleikan."
Hann setir millum annað spurningin, hvussu nógv av teimum, sum seta ymisk frámerki á facebook-vangan, fara veruliga til verka og mótmæla.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
torsdag den 10. november 2011
Flat-tax?
Men so bleiv tað flat-tax við botnfrádrátti (t.e. ein skattastigi við einum stigi)
Men so kom ein sosialisering (t.e. eitt stig aftrat fyri hægri inntøkur)
Og til síðst vildi Miðfl hava enn eitt eyka skattastig til háinntøkur
Vit fáa also ein skattastiga við trimum stigum (í dag eru fýra). Men um botnfrádr er ymiskur í lands- og kommunuskatti, so eru framvegis fýra skattastig.
"Flat-tax" hevur ongantíð verið annað enn bílig marknaðarføring av einum skattalætta til háinntøkur. Hvussu fanin ber tað til, at Kringvarpið framvegis tosar um flatskatt?


text:
Stephen Leonard: Gestagranskari á Føroyamálsdeildini
Stephen Pax Leonard, antropologiskur málvísindamaður, granskar í løtuni á Fróðskaparsetrinum.
Verkætlan hansara snýr seg um leiklutin hjá útvarpi og skaldskapi í menningini av tí málsligu ‘vistfrøðini’ í nútíðarføroyskum. Vónin er, at við purismuni sum linsu kann henda verkætlanin vísa, hvussu málsligt tjóðartilvit hevur vunnið hevd og tikið seg fram gjøgnum tey seinastu 50 árini. Við hesari mannagongdini vil verkætlanin rannsaka tey temu og motiv, sum skilmarka føroysk-leika og føroyska málrøkt, soleiðis sum hon kemur til sjóndar í útvarpsrøddum og skaldarøddum.
Stephen hevur áhuga fyri leiklutinum hjá máli, tá ið samleikar verða myndaðir í smáum málsamfeløgum; hann hevur eisini áhuga fyri málum, sum eru í vanda fyri at týnast, fyri skaldskapi í Arktis og aðrastaðni, málmargfeldi og málsligari endurkveiking.
Útbúgvin er Stephen á universitetunum í Durham, Paris-Sorbonne og Oxford. Hann las nýggj og forn mál, áðrenn hann fekk áhuga fyri antropologiskum málvísindum. Í doktaraverkætlan síni kannaði hann, hvussu málsligir normar og samfelagsligur samleiki myndaðust í eldri íslendskari søgu, og hvussu hesin samleikin endurspeglast í bókmentunum. Hann hevur gjørt málvísindaligt og mentanarfrøðiligt feltarbeiði í Íslandi og Føroyum. Fyri stuttum leyk hann eina verkætlan, sum kannar og skjalfestir hótta munnmentan og spurningar um at ‘hoyra heima’ millum inuggnuit-fólkið í Útnyrðingsgrønlandi, har hann búði í eitt ár.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Fiskivinnuroyndir hevur sum stevnu at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum. Í Programminum fyri 2009-2012 eru 3 raðfest øki, sum serligur dentur verður lagdur á (sí viðfest program og lýsing 2010):
1. Burðardyggur fiskiskapur
Hetta kunnu vera praktiskar royndir ella vísindarligar kanningar
2. Royndarveiða og virðisøking av fiski
Hetta kunnu vera praktiskar royndir ella vísindarligar kanningar
3. Búskaparlig og samfelagslig menning av fiskivinnuni
Hetta kunnu vera fyrisitingarligar, fíggjarligar, hagfrøðiligar, samfelagsligar ella búskaparligar kanningar ella greiningar, sum leggja afturat okkara vitan um fiskivinnuna, og harvið menna grundarlagið undir vinnuligum politiskum avgerðum
Fiskimálaráðið hevur gjørt av at játta pening til 12 nýggjar verkætlanir av játtanini til Fiskivinnuroyndir 2010.
Harumframt er framhaldandi játtan latin 6 verkætlanum, sum byrjaðu í 2008 og 2009, sí fylgiskjal 1.
Tilsamans fáa 18 verkætlanir játtaðan stuðul fyri íalt 7,358 mió. kr. harav 5,001 mió. kr. fyri 2010.
22 nýggjar og 6(7) framhaldandi verkætlanir ella tilsamans 28(29) verkætlanir søktu upprunaliga um tilsamans 10,656 mió. kr. harav 7,701 mió. kr. fyri 2010. Eitt sindur fleiri umsóknir vóru í ár enn í 2009 (26), men færri enn í 2008 (32+1). Áhugavert er at leggja til merkis, at aftur í ár er fíggjarstyrkurin, sum verkætlanir søkja um frá FVR, undir helvtina av samlaða kostnaðin (41%)[1]. Tá talan er um størri eginfígging, er sjáldan talan um nógvan reiðan pening, men heldur ofta “kapitaliseringar” av eginavriki ella metta virðið, sum verður latið til verkætlanina. Onkur fígging kemur eisini uttanífrá.
Umsóknirnar hava verið viðgjørdar eftir sama leisti sum undanfarin ár, og eru mannagongdirnar fyri viðgerðini lýstar her.
Seinnu árini hevur dentur verið lagdur á at fáa vinnufyritøkur at luttaka meira í verkætlanum, og er hetta eydnast rímiliga væl, men als ikki so væl sum í 2009. Aftur í ár varð serligur dentur lagdur á at fáa verkætlanir innan ásettu 3 høvuðsøkini[2], og at fáa verkætlanir innan hesi økini, sum kundu hava orkusparing við sær. Í ár fingu øll trý raðfestu økini stuðul fyri 2010 (bert tvey av raðfestu økjunum fingu stuðul í 2009).
Í ár hava vinnufyritøkur fingið 45% (63% fjør) av játtanini, meðan almennir stovnar[3] hava fingið heili 25% (bert 3% í fjør). Hetta uppbýtið av givnum játtanum í 1)Vinnufyritøkur 2)Almennir stovnar, 3) Granskingarkjarnur og 4) PhD og PostDoc hevur verið nýtt í nøkur ár:
Tær tríggjar Granskingarkjarnurnar, sum Fiskimálaráðið setti á stovn í 2003/2004 hildu allar uppat 31. mars 2009 (eftir góðum 5 árum).
2 nýggjar granskingarkjarnur vórðu settar á stovn 1. juni 2009. Talan er um Kjarnuna fyri . Størvini eru tíðaravmarkað til 3 ár við møguleika fyri leingjan við 2 árum. Báðar kjarnurnar hava hýsingaravtalu við Havstovuna.
4 PhD-verkætlanir hava fingið 25% (móti 12% í fjør) og Granskingarkjarnurnar hava einans fingið 5% (móti 22% í fjør)[4]. Hetta uppbýtið av játtaðum stuðli hevur verið nýtt í nøkur ár, og sæst hetta væl á stabbamyndini niðanfyri:
Bert ein vinnugranskaraverkætlan verður stuðlað í 2010. Ynskiligt er, at vinnan nýtir hendan møguleika at “slúsa” granskarar inn í virkini (FVR endurrindar 50% av kostnaðinum, tó hægst 300.000 kr. árliga í upp til 3 ár).


text:
Hvør byrjaði makreltilgongdina? Rættleiðing til KVF og Árna Dam
Politikkur29-11-2017 - 08:37 - Jóanis Albert Nielsen
Tilgongdin til at krevja størri makrelkvotu til Føroyar byrjaði í sambandi við, at Føroyar og Noreg á heysti í 2008 ásettu sær eina sokallaða norðurkvotu, sum mótsvar til, at ES í fleiri ár hevði ásett sær eina serstaka suðurkvotu.
Býtið av norðurkvotuni førdi til stríð ímillum Føroyar og Noreg. Orsaka av stríðnum, var ongin sínámillum fiskiveiðiavtala gjørd millum Føroyar og Noreg í desember 2008.
Hetta stríðið vardi til januar 2009, tá vit avgjørdu at býta norðurkvotuna í sama lutfalli sum táverandi býtið var ímillum Føroyar og Noreg í strandalandaavtaluni.
Aftaná hetta stríðið um býtið av norðurkvotuni, sum skapti stóra ónøgd ímillum uppisjóvarreiðaríini, var politisk avgerð tikin um, at fara undir eina tilgongd at krevja Føroyum størri part av makrelkvotuni.
Í januar í 2009 ásannaðu vit eisini, at íslendingar í tvey ár á rað høvdu fiskað stórar nøgdir av makreli tætt við føroyska markið. Í 2008 fiskaðu teir omanfyri 100 túsund tons.
At byrja við, áðrenn tað kom til skarpskeringar, tóku allir partar undir við avgerðini um at krevja størri part av makrelkvotuni.
Vit høvdu gott samstarv við vinnuna, manningarfeløgini og Reiðarafelagið, og tað var tíðliga í tilgongdini, at Viberg Sørensen, táverandi stjóri í Reiðarafelagnum segði mær, at Reiðarafelagið fór aktivt inn í arbeiði at krevja Føroyum størri part av makrelkvotuni.
Viberg Sørensen og Árni Dam, sum tá mannaðu leiðsluna í Reiðarafelagnum, gjørdu eitt gott arbeiði, og bakkaðu upp alla tíðina, eisini tá stórur partur av vinnuni og politisku skipanini fingu kaldar føtur á vári og sumri í 2010.
Tað er tí skeivt at siga, at tilgongdin at krevja størri makrelkvotu byrjaði nakra aðrastaðni enn í Fiskimálaráðnum.
Orsaka av politiskari mótstøðu, fekk eg ikki undirtøku til at lýsa kunngerð um makrelfiskiskap í 2010.
Hóast stóra mótstøðu og ivasemi í pørtum av vinnuni, eydnaðist fiskiskapurin eftir makreli í 2010 sera væl.
Aftaná tað var øll mótstøða burtur. Vinnan, øll sum hon var, legði nógv fyri, at stuðla kravinum um størri part av makrelkvotuni.
Aftaná at hava ásett Føroyum eina makrelkvotu á 150 túsund tons í 2011, fór Fólkaflokkurin úr samgonguni, og sokallaða “Makrelsamgongan” sá dagsins ljós.
Tað sum tá hendi undir “Makrelsamgonguni” legði grundarlagið undir, hvussu makrelurin varð býttur ímillum føroysku skipini árini eftir.
Tað er ongantíð so, at ikki okkurt kundi verið gjørt øðrvísi, men sum heild eydnaðist alt sera væl.
Jacob Vestergaard.


text:
1. Hjá tær, mín Harri Guð,
eg altíð vera vil;
á degi, nátt, við hús og burt,
ja, tín eg stundi til.
2. Hjá tær, tá dagsins ljós
mítt dagsverk lutar mær,
ja, hvørja nýggja morgunstund
í bøn, mín Guð hjá tær.
3. Hjá tær í mannafjøld
um mælsku verøld vítt,
at hoyra tína mildu rødd,
tað uggar hjarta mítt.
4. Hjá tær við enda dags,
tá kvøldið frið mær ber;
við sólarsetur, sólarris
hjá tær mítt hjarta er.
5. Hjá tær, tá myrkrið ber
mær boð um hvíldarstund,
títt veingjaskjól tá vernd mín er
og veitir eygum blund.
6. Hjá tær, í tær við trúgv
eg altíð vera vil
á degi, nátt, í lívi, deyð,
ja, tín eg stundi til.
Símun av Skarði týddi úr enskumGoym tekstin


text:
Innsent
26.11.2017 - 09:00
Dysturin í Trygd kappingini, í gjár, millum Hamar 1 og Háv var sera tættur gjøgnum allan dystin, og var tað ikki fyrr enn í endanum, at Hamar slapp framum Háv og kláraði at halda leiðsluna teir seinastu minuttirnar.
Hávur kom væl frá byrjan, og tað sást, at teir ikki vóru komnir til Havnar fyri at tapa. Hávur fór skjótt frammum og kláraði at fáa eina leiðslu uppá 7 stig, so fyrsti fjórðingur endaði 10 – 17 til Háv.
Í øðrum fjórðingi vóru tað leikarnir í Hamar, ið bardust fyri at fanga Háv aftur, og tá farið var til hálvleiks, vóru teir einast aftanfyri við trimum stigum.
Í triðja fjórðingi vóru tað bæði liðini, ið skiftust um at vera frammanfyri. Fyrst Hamar, síðani Hávur, so aftur Hamar, so Hávur, og at enda fór Hamar framum við 4 stigum. Her var tað serliga Kristian Jakobsen við 8 stigum í fjórðinginum, ið hjálpti at fáa Hamar frammum.
Fjórði fjórðingur var eins spennandi sum triði, og stóð longi á jøvnum, men endin var, at Hamar kom frammum og endaði dysturin 47 – 43 til Hamar.
Toppskorðari hjá Hamar í dag var Kristian Jakobsen, ið fekk 16 stig, og toppskorðari hjá Hávi var leikandi venjarin Rainer Latupeirissa, ið eisini fekk 16 stig.


text:
Í Nigeria eru fleiri enn 250 fólkasløg. Fjølmentastu fólkasløgini eru hausa-fulani fyri norðan, yoruba fyri vestan og ibo fyri eystan. Nigeria kundi verið ríkt, tí at har eru nógv olja, gass og steinsløg, og har er nógv góð landbúnaðarjørð. Knappliga 150 milliónir fólk búgva í Nigeria, meiri enn í nøkrum øðrum landi í Afrika; sum heild er fólkið betur útbúgvið enn nógvastaðni í heimspartinum. Men eitt hernaðarkvett fyri og annað eftir og stríð ímillum fólkasløgini birtu í borgarakríggj í 1967. Nú stríðist Nigeria við at gjalda aftur ovurstóru uttanlandsskuld sína og at menna og nútímansgera ídnaðin og landbúnaðin.
Býurin Lagos er á eini oyggj beint úti fyri strondina í útsynningspartinum í Nigeria. Fyrstu fólk, ið búsettu seg í oynni, vóru yorubar, ið komu higar í 15. øld. Býurin vaks skjótt og gjørdist stórur handilsstaður, tá ið evropearar komu til Afrika. Tá ið Nigeria loysti í 1960, gjørdist Lagos høvuðsstaður í landinum; í 1992 gjørdist Abuja, inni í landinum, høvuðsstaður. Men enn er Lagos størsti býur.
Oljuvinnan í Nigeria tók seg upp í 1956, og 20 ár var oljan høvuðsstuðulin undir øllum búskapinum í landinum. Nú eru 98% av útflutninginum olja og gass. Oljan í Nigeria er rein og góð, og tí er hon væl egnað at gera til brennievni í flogførum. Men tað er ógvuliga svikaligt, at búskapurin í einum landi hevur bara ein rávøra at líta á. Tá ið oljuprísurin fall í 1980-árunum kom Nigeria í svára búskaparkreppu. Nú verður roynt at menna annan ídnað, so at landið hevur fleiri stuðlar at standa á búskaparliga.
Í 1990-árunum vóru lagdar inn stórar gróðrarlundir nógvastaðni í Nigeria, har ymisk grøði, mest ætlað til útflutnings, verður dyrkað. Her verður arbeitt við maskinum og dyrkað verða t.d. bummull, kaffi, sukur, kakao og oljupálmar. Nigeria er tað land í heiminum, sum ger mestu pálmaoljuna. Pálmaoljan verður nýtt til margarin, matolju, sápu, kertiljós og máling.
Í Nigeria eru mangir átrúnaðir. Í norðara parti í landinum eru flestu fólk muslimar; tað vóru arabiskir keypmenn úr Norðurafrika, ið bóru trúnna hagar við sær í 11. øld. Átrúnaðarligar høgtíðir eru vanligar - t.d. sallahskrúðgongan, ið siður er at ganga, tá ið islamski føstumánaðurin, ramadan, er úti. Fimm hundrað ár seinni høvdu keypmenn úr Evropa kristindómin við sær, tá ið teir komu til Suðurnigeria. Afrikanskir átrúnaðir eru eisini vanligir í Nigeria.
Flestir bøndur í Nigeria eiga smáar ognargarðar. Teir velta jørðina við hakkara, træplógvi og øðrum einføldum amboðum. Til egna nýtslu verða velt maniok, rís, jamsrót og mais. Kakao, pálmaolja, gummi og jarðnøtir verða dyrkað til útflutnings. Hóast myndugleikarnir í Nigeria hava lagt stóran dent á búnaðin í lundunum, verður enn mesta grøðin, ið verður flutt út, dyrkað á smáu ognargørðunum.
Flestir nigerianar liva alt lív sítt í heimbygdini, hóast teir fara í býin at arbeiða og læra eitt skifti í lívinum. Fólkið á bygd livir mest av jørðini, men har eru eisini smiðir, snikkarar og fólk, ið duga á at skyna heimaráðum. Bygdarfólkini eru mest sum sjálvbjargin: tey dyrka næstan alt, tey eta, byggja sjálv hús síni, veva og virka klæði og gera leiríløt at matgera í. Tað, tey ikki gera sjálv, verður keypt fyri peningin, tey fáa fyri tær vørur, sum tey selja á bygdarmarknaðinum.
Mong ung fólk fara til stórbýirnar at læra ella arbeiða og senda foreldrum og systkjum pening, tá ið landbúnaðurin gevur ov lítið av sær. Peningurin verður ofta nýttur at keypa mat ella skúlabøkur fyri til eitt barn, sum gongur í skúla. Tá ið tey ungu eru liðug at læra, ella tey hava lagt nóg mikið av peningi til síðis, fara tey heim aftur í heimbygdina.
Yourubafólkið Útsynningsnigeria dugir væl at lita klæði, ið tey prýða við fjølbroyttum mynstrum. Tey nýta litevni úr náttúruni. Klæðini verða vanliga litað í stórum leirkørum. Hausafólkið í Kano í Norðurnigeria hevur grivið og stoypt stórar litingarbrunnar niður í jørðina at lita í.
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Abuja
Vídd: 923.770 km2
Fólkatal: 149.229.090
Alment mál: enskt
Átrúnaður:
islam 50% kristindómur 40% afrikanskir átrúnaðir 10%
Stýrislag: lýðveldi
Gjaldoyra: naira (NGN)


text:
Verjurøða holubúgvans
”VERJURØÐA HOLUBÚGVANS”….
Er ein einrøðuleikur, sum hevur rekordina sum mest spældi einmansleikur á Broadway, er týddur til 21 mál, og spældur í 49 ymiskum londum – føroyska uppsetingin er nummar 50 í røðini.
Sum navnið sigur so er hetta ein verjurøða, gjørd sum eitt slag av stand-up. Maðurin á pallinum er troyttur av allatíðina at hoyra viðmerkingar frá kvinnum um, hvussu strævnir, býttir og ótolandi menn eru. Hann setir sær fyri at royna at finna útav og greiða frá, hví mannfólk og konufólk ofta enda í støðum, har ikki ber til at skilja hvønnannan. Misskiljingarnar eru ofta láturligar, tá vit sum her síggja tær á palli – men í veruleikanum eru tær ofta orsøkin til at maður og kona ikki kunnu semjast. Hann leitar heilt aftur til holubúgvan og samanber frummenniskjuni við tað modernaða menniskja. Við dømum og stuttligum lýsingum av situatiónum, sum flest øll kenna aftur, finnur hann útav, at júst har – í frumtíðini – finna vit kanska frágreiðingarnar og orsøkirnar til, at nútíðarmenniskjuni hava so nógv at stríðast við – og loysnirnar eru sum oftast einfaldari enn vit halda.
Leikurin er ótrúliga stuttligur, og samstundis hugvekjandi, rørandi og viðkomandi. – ein leikur sum nógv fara at kenna seg aftur í.
Leikari: Jákup Dahl Leikstjóri: Ria Tórgarð Ljós/Ljóð: Árni Baldvinsson Framleiðslustjóri: Súsanna Tórgarð
Citat úr leikinum: Eg minnist ta tíðina, tá frum-menn vóru frælsir. Dansaðu rundanum eldarnar. Hetta var áðrenn smart phones, ferðslu larm, socialu miðlarnar…alt. Eg minnist eg elskaði eina kvinnu. Hon savnaði føði í sina kurv. Hon hevði skil fyri mánanum og árstíðunum. Eg bar henni fongin, sum eg sjálvur veiddi í skógunum. Eg helt vakt við hellismunnan, okkara heim. Mítt vápn: Eitt spjót hvest við steini. Eg gav familju míni mat, helt vakt og sá hvussu børnini vuksu. Eg tilbað konu mína. Eg málaði myndir á grótveggin. Eg lá undir liðini á bison oksanum. Eg var ein holubúgvi.
Atgongumerki kostar 225 kr
Bólkar yvir 10 fólk, fáa atgongumerkið fyri 200 kr pr persón


text:
Orð: Thomas Kingo
Lag: Danskt lag (Ver teitur hugur mín og lund)
Týtt: Jóannes Patursson
1. O, kæra sál, tú kvíði ei,
um tung tær tykist heimsins leið,
teg sorgir niður benda,
og byrðarnar teg falla á,
tú skalt tó vera fróur tá;
lat hvat, sum vil, teg henda,
Guð kann tær sorgir venda.
2. Eg óttist ei, um eg enn sá,
at verøldin tók kyk at gá,
og himin sýndi vreiði,
og hav og loft og jarðarmold
gav eymd og deyð’ á hesi fold;
mín Jesus vil meg leiða,
mær betri bústað reiða.
3. Tí eg við Harrans góðu ond
varðveittur eri í Guðs hond
og hýstur av Guðs náði;
hann ongantíð meg gloyma kann,
tað trúgvi eg og biði, hann
vil stýra mær og ráða
í veldi sum í váða.
4. Um eg ein ferðamaður er’
til himnalands av foldum her,
og hagar hugur dregur,
sum Guð í stríðnum festi meg,
tá vígdur Guði eri eg,
til Kristus ber mín vegur,
hans blóð mær frelsu gevur.
5. Ímeðan eg tó ansa má
og alla tíð til reiðar stá
mót syndalyst og fjanda,
til tess at síðsti fjandi mín
við Jesu deyð’ fær bana sín;
tá deyðin ongan vanda
mær koma kann til handa.
6. Hvat neyð og trongd var fyri mær
frá fyrstu stund, eg borin var,
skal meg ei longur tyngja;
tá eg í sigurskirkju skal
ímillum alt Guðs einglatal
Guð lov og prís har syngja,
– tá himnaklokkur ringja.
7. Mín kyrtil hvítan Jesus ger,
í Jesu blóði náðin er,
mær vil hann meiri gera,
meg hvítan kyrtil leggja á,
for trónuni eg møti tá,
har einglabúna bera,
í halga skara vera.
8. So skal eg fyri fagnað tann,
sum Jesus, tað Guðs lamb, mær vann,
lovsongin lata ljóða;
Guðs einglar allir lið um lið
tá leggja har sítt amen við,
Guð sjálvur mær vil bjóða
at njóta sælu góða.
9. Mín sál so full av longsli er
og leingist, meðan hon er her,
o, Jesus, til ta gleði,
har allir halgir eru sær
í himninum og tæna tær.
Ger, Jesus, hjartað fegið,
lat líða brátt at degi.
10. Øll sorg og neyð í miklum tal’
til gleði seg umskifta skal,
og ilt meg ei skal henda,
tá turkast grátur, sum fyrr fleyt;
tá fari eg í moldarskeyt
og fái sælan enda
í himnasal’ at lenda.


text:
Kunningarskriv frá svimjifelagnum Ægir:
Svimjifelagið ÆGIR hevur sett nýggjan høvuðsvenjara til kappingarárið 2007/2008
Nýggjur høvuðsvenjari verður Johan Martin Poulsen úr Saltangará og byrjar hann sum venjari 1. august 2007
Johan Martin er 27 ára gamal, hann hevur drúgvar royndir sum venjari hjá fleiri svimjifeløgum kring landið og hann hevur tikið fleiri venjaraskeið hjá Dansk Svømmeunion.
Johan Martin skal venja 1. & 2. lið og annars vera við til at samskipa venjingina fyri allar kappsvimjarar hjá ÆGIR
Við svimjikvøðu
ÆGIR


text:
Náttúru- og djórabreyt
Dámar tær væl djór og at vera úti í náttúruni, so er henda breytin nakað fyri teg.
Endamál
Dentur verður lagdur á:
• føroysk ross, men eisini húsdjór og onnur djór eru partur av breytini
• at næmingarnir nema sær kunnleika og fáa innlit í føroyskan landbúnaðin, náttúruna og djóralívið
• at næmingarnir fáa innlit í vistskipanir við plantum og skriðkyktum
• at næmingarnir eru saman við øðrum við somu áhugamálum
• at fáa praktiskar royndir
Innihald:
Ansa rossum og læra at ríða.
Ganga og ríða túrar, har vit fara at hyggja at fuglalívinum, plantum og djóralívinum annars.
Gera mat á báli og hoyra eitt sindur um ymisk náttúrufólk.
Søguliga gongdin og menning innan jarðarbrúk, djórahald og vinnu.
Fylgja árligu gongdini í bø og haga t.d. velta, hoyggja, vera við á fjalli, seyðarøkt og fletting.
Læra eitt sindur um seyðahald, neytahald, flogfenað og skógrøkt - nú á døgum eins og í gomlum døgum.
Gera royndir og kanningar, sum vísa, hvussu náttúran virkar.
Vitja stovnar, har tey hava serliga vitan um djór og náttúruna.
Starvsleið:
Djóralækni, lívfrøðingur, søgufrøðingur, bóndi, lærari, ferðaleiðari, plantu- og skógarvinna, alis- og evnafrøðingur


text:
Handilsinnbúgv
Alt tær tørvar til tann nýggja og endurnýggjaða handilin
Innan handilsinnbúgv er Supersellers okkara størsti veitari, og hava vit alt tær tørvar innan handilsinnbúgv og tilhoyr. Vit hava eisini ein nethandil, ið eitur supersellers.fo. Her kanst tú bíleggja beinleiðis á netinum, einkult og lætt.
Eisini hava vit aðrar veitarar, til m.a. frukt og grønt, hillasystemir, kurvar, innkeypsvognar o.m.a.
+298 61 38 00 | inventar@inventar.fo | Heygsvegur 33, Tórshavn | Mánadag – Fríggjadag: 09.00 – 17.00


text:
ORÐloysing! er heiti á einum fjølbroyttum tiltaki, sum Bókasavnið við Løkin skipar fyri fríggjadag og - kvøld tann 13. septembur. Tá fær bókasavnið vitjan úr Danmark av fýra fólkum handan virðisløntu verkætlanina Ordskælv! Talan er um ein filmsmann og tveir ungar essay-rithøvundar, umframt kvinnuna handan hugskotið til Ordskælv!. Eisini luttekur Birgir Kruse, sum er ein sera virkin miðla- og mentakjakari. Tiltakið er fleirtáttað har vit fáa innlit í eina ítøkiliga og væl grundaða verkæltan, umframt at vit fáa meiningar um tann yvirskipað týdningin við slíkum menta-og listaarbeiði. Vit síggja føroyskar stuttfilmar, hoyra frágreiðing um tað danska Ordskælv! og fáa upplestur av tekstabrotum. At enda lyfta vit okkum á eitt yvirskipað støði við meiningum og kjaki um mentan, list og miðling.
Dagurin er býttur í tveir partar. Á morgni og um dagin luttaka 10. floks næmingar á listabreytini í skúlanum við Løkin í eini filmsverkstovu. Danski filmsmaðurin Søren Lagoni skal leiða hesa verkstovuna, har tey ungu fara at gera eini 4-5 stuttfilmar, sum viðgera álvarsliga evnið ´sorg´.
Seinni partur er eitt alment tiltak í Løkshøll, har ljóskastarin verður settur á miðling av mentanarligum tiltøkum, og á hvønn týdning mentanarlig tiltøk og list kunnu hava. Her verður hugsað bæði sum týdningur og virði í sær sjálvum, men eisini sum amboð t.d. í sosialum, námsfrøðligum ella sálarfrøðiligum sambandi, har arbeiðið við mentan og list kann virka sum ein kveikjari, fyri at seta orð á eym evnir, - ella við øðrum orðum: at ´loysa orð úr myrkri´, sum heitið á tiltakinum sipar til.
Kvøldið byrjar við at vit síggja og hoyra úrslit av donsku verkætlanini Ordskælv! og tí føroysku ORÐloysing! Talan er um tekstir og stuttfilmar. Ungu donsku rithøvundarnir fra at lesa brot úr teirra essayum og stuttfilmarnir frá dagsins verkstovu vera vístir. Filmar og verkstova verða eisini sett í eitt størri høpi tá donsku luttakararnir fara at greiða frá hugskotinum og arbeiðinum handan Ordskælv!-verkætlanina. Vit hoyra eisini frá føroysku luttakarunum um teirra royndir og úrtøku. Eftir steðgin fáa vit eitt hóskandi hvasst upplegg til kjak frá Birgiri Kruse við heitinum:
Mentan, list, pressa og politikkur – who cares?
Í sambandi við dagin hevur Bókasavnið við Løkin biðið Birgir Kruse, ritstjóri í Námi, bloggari og mentanararbeiðari í mong ár, at siga sína hugsan um, hvussu vit brúka hugtøkini mentan og list hvørt um annað, og hvussu hesi evni, við dømum, verða handfarin í heimligu pressuni og politikki beint nú. Birgir fer eisini at geva eitt boð uppá, hvussu vit á besta hátt greiða almenninginum frá um eitt mentanarligt ella listalig átak, og hvørja raðfesting serliga miðlarnir geva hesum fakøkjum. Eftir uppleggið verður kjak, har Sølvi Reinert Hansen, mentanarleiðari í Runavíkar kommunu, er orðstýrari.
Tiltakið vendir sær til øll, sum hava áhuga fyri ella arbeiða við mentanarligum tiltøkum og miðling, men eisini til fólk sum hava áhuga fyri at síggja og hoyra um, hvussu verkætlanir, sum t.d. Ordskælv! hevur arbeitt við ungum og teirra persónligu menning gjøgnum kreativar verkstovur.
Almenna tiltakið byrjar klokkan 19.00 og varar í einar tveir tímar. Alt kvøldið er ókeypis og verður í Løkshøll.
Meira fæst at vita um Ordskælv! og ORÐloysing! á www.lokin.fo
EksternLeinkja1: http://www.lokin.fo


text:
Tađ var hugaligt at koma fram viđ á Hálsi í gjár. Eftir fáum vikum er eitt nýtt og stórt parkeringspláss gjřrt mestsum klárt til asfaltering viđ Hřllina á Hálsi. Hetta kemur í stađin fyri plássiđ, sum nú er sprongt burtur til frama fyri nýggju hřllina. Nýggja plássiđ er vćl střrri enn tađ gamla.
So vćl hevur ikki gingiđ at útvega nýggj parkeringspláss niđri í miđbýnum. Sambćrt Eiriki Lindenskov á in.fo í Vágsbotni eru fleiri enn 50 bilstřđlar horvnir í miđbýnum seinastu árini samstundis, sum bilferđslan er řkt munandi. Sjálvt nú, međan arbeitt hevur veriđ eftir eini nýggjari miđbýarćtlan, eru parkeringspláss farin undir heilt ella tikin til ađra nýtslu.
Sum dřmi um gongdina seinastu árini verđur nevnt, at á bryggjuni í Vágsbotni eru eini 30 parkeringspláss lřgd til ađra nýtslu og bryggjan mestsum stongd fyri rullandi atkomu. Í Tinganesi eru eini 10 střđlar reserverađir til landsins leiđslu.
Henda gongd er til stóran bága fyri tey, sum búgva og virka í miđbýnum ella hava brúk fyri honum í ađrar mátar. Tey kallađu saman til ein fund herfyri. Tekniska nevnd viđgjřrdi eitt mál um parkeringskort til fólk í miđbýnum, men í fyrstu syftu fór máliđ aftur í nevnd og skal eisini í ferđslunevndina til ummćlis.
Tađ er púra greitt, at nú kann illa bíđast longur viđ at avgreiđa tađ stóra máliđ um parkeringina í hjartanum í Havn. Alt gott um parkeringskort. Tey verđa summum til gleđi, men loysa neyvan allan trupulleikan. Kanska flyta tey bara trupulleikan yvir á onkran annan.
Her má takast um notuna og verkćtlanir og pengar útvegast til at byggja eitt ella fleiri parkeringshús í nánd av miđbýnum. Skálatrřđ er ein mřguleiki. Á henni rćđur um at útvega pláss til parkering, áđrenn hon fer til ađra nýtslu.
Har ber til at byggja parkeringshús, sum ikki nýtist at vera nakađ skrímsl, og óivađ ber eisini til at gera parkeringshús inni í berginum á Bursatangaleiđini. Mřguleikar eru kanska eisini longur uppi í miđbýnum. Tađ duga tey křnu at meta um.
Tađ avgerandi í málinum er, at útvegađ verđa nóg nógv parkeringspláss. Her skal hugsast um tey, sum búgva í miđbýnum, tey, sum arbeiđa í miđbýnum og tey, sum hava řrindir í miđbýnum. Hetta er eitt stórt tal av fólki, sum eisini umbođar eitt stórt tal av bilum.
Skula vit gera okkum nakrar vónir um ein miđbý, har fólk flest kunna trívast á degi sum á nátt, so mugu mřguleikarnir fyri at seta flutningstólini frá sćr í nánd sampakka viđ ta menning, sum annars er og verđur. Tađ nyttar lítiđ at gera miđbýin attraktivan, um umstřđur ikki eru at steđga á har.
---


text:
Nr. 1819-640
Endamßl: At lŠrarar kunnu fara undir at undirvÝsa nŠmingum forritan Ý Scratch.
Innihald: Luttakarar fßa grundleggjandi f°rleikar Ý forritan Ý Scratch, sum er eitt frÝtt netbori ambo.
Innihaldi leggur upp til, at lŠrarar Ý undirvÝsingini lŠra nŠmingar at vera talgildir skaparar og veita innlit Ý, hvussu algoritmur střra okkara t°kniliga umhv°rvi.
Vi at arbeia vi animatiˇnum og effektum koma vit at skapa samvirknar s°gur, tekstir og einf°ld teldusp°l sum t.d Snake, Fruit Ninja.
Skeissni: Upplegg, venjingar og uppgßvur.
Mßlbˇlkur: LŠrarar, sum hava hug at forrita vi sÝnum nŠmingum.
F°rleikakr°v: Vanligan telduf°rleika.
At hava vi: Luttakarar skulu hava egna teldu vi.
UndirvÝsing: Hans Frˇi Jensen, lŠrari og AU Ý IT.


text:
Royndir við eplum
vinna16-04-2018 - 21:05 - Jóanis Nielsen
Búnaðarstovan skrivar:
Á hvørjum ári ger Búnaðarstovan royndir við nýggjum og eldri eplasløgum, fyri at vita hvørji vaksa best her.
Eplini verða sett niður í tvær veltur á hvørjum ári, eina flagveltu á Miðgerði í Kollafirði og eina moldveltu á Sandi.
Grundað á úrslitini gera vit á hvørjum ári tilmæli um, hvørji eplasløg vaksa best. Tilmælið verður kunngjørt á heimasíðuni saman við myndum av teimum einstøku eplasløgunum.
Hesi tilmæli kunnu nýtast av fólki, sum velta epli, og somuleiðis av teimum, sum selja setepli.
Tilmæli 2017
Út frá royndunum, sum Búnaðarstovan gjørdi við eplaveltunum í 2016, verður mælt til at brúka hesi setepli í vár:
Til flagveltu:
Cimega: gul, avlong, snøgg, stór epli, rættuliga høga úrtøku, miðal høgt turrevnis%
Folva: mest brúkta etingarepli í Norður Evropa, hvít, miðal mjølvut, geva nógv hvørt ár, eplini hava passandi stødd
Markies: gul, avlong epli, miðal stór, geva nógv, mjølvut orsaka av høgum turrevnis%, væl egnaði til kips
Carolus: hvít við reyðum eygum, mjølvut, smakka væl, miðal úrtøku, mótstøðufør móti svartaspillu!
Oleva: reyð, mjølvut, smakka væl, miðal stødd, gevur javnt nógv, kunnu goymast leingi
Raja: reyð, mjølvut, vælsmakkandi, vøkur epli, miðal stødd, gevur javnt nógv, mótstøðufør móti svartaspillu!
Til moldveltu:
Linata, gul, avlong, snøgg, miðalstór epli, geva nógv, miðal turrevnis%
Cimega: gul, avlong, snøgg, stór epli, rættuliga høga úrtøku, miðal høgt turrevnis%
Folva: mest brúkta etingarepli í Norður Evropa, hvít, miðal mjølvut, gevur nógv hvørt ár, eplini hava passandi stødd
Markies: gul, avlong epli, miðal stór, geva nógv, mjølvut orsaka av høgum turrevnis%, væl egnaði til kips
Oleva: reyð, mjølvut, smakka væl, miðal stødd, gevur javnt nógv, kunnu goymast leingi
Carolus: hvít við reyðum eygum, mjølvut, smakka væl, miðal úrtøku, mótstøðufør móti svartaspillu!


text:
Besta mansliðið hjá ÍA vann sín fyrsta dyst í nýggju høllini á Argjum
Kappingarárið hjá besta mansliðnum, sum spælir í 2. deild, byrjaði farna sunnudag, tá ið menninir vóru í Hoyvíkshøllini og royndu seg ímóti H71 A, sum væntandi telist ímillum bestu liðini í deildini. Hendan dystin vann H71 trivaligt.
Í dag var tað tó við spenningi, at mansliðið fyri fyrstu ferð skuldi royna seg í nýggju høllini á Argjahamri. Dagsins mótstøðulið var KÍF.
Í fyrra hálvleiki var greiður munur á liðunum. ÍA bygdi sær eina leiðslu, ið støðugt vaks sum hálvleikurin leið. Størsti málmunurin var átta mál, tá ið okkara menn vóru frammanfyri 16-8, men undan steðginum megnaðu kollfirðingar at minka munin niður í seks mál, so hálvleiksstøðan gjørdist 16-10.
Tíðliga í seinna hálvleiki kom ÍA á odda heili 20-12, og tá tyktist dysturin avgjørdur. Men við eitt kom stígur í álopsspælið hjá heimamonnunum, og samstundis tevjaðu kollfirðingarnir blóð. Tað gingu eini 12-13 minuttir, har okkara menn ikki skoraðu. Veruligur spenningur kom í dystin, tá ið munurin varð minkaður til 20-19.
Men so skoraði Teitur Debes Olsen upp á brotskast, og eftir hetta var tað aftur heimaliðið, sum setti dagsskránna. Síðstu 10 minuttirnar var ongin slingur í valsinum, og endaliga úrslitið gjørdist, at ÍA vann ein tryggan heimasigur – 27-20!
Hugaligt var, at fleiri áskoðarar vóru møttir upp í høllini at veita argjamonnunum sín dygga stuðul. Liðið er mannað av ungum argjafrensum, sum eru ímillum 18 og 21 ár. Tó vóru eisini tveir eldri harrar við á liðnum í dag, sum góvu eitt sindur av tiltrongdum royndum. Teir vóru feðgarnir Kári og Kristian Martin Skála, ið eru ávíkavist 24 og 44 ára gamli. Harafturat spældi 20 ára gamli beiggin og sonurin, Bjarni Skála, eisini við. Skála-slektin var væl umboðað á ÍA-liðnum í dag, ongin ivi um tað.
Støðan er tann, at nýggju klæðini hjá felagnum ikki eru klár enn. Samstundis eru gomlu klæðini givin burtur, so í dag máttu menninir spæla í hvítum blusum, ið teir høvdu tikið við heimanifrá. Dagsins málmaður, Neli Heldarskarð, spældi í egnum, myrkabláum Arsenal-jakka, og ikki kann sigast annað enn, at hann við fleiri góðum bjargingum minti um ein ávísan Petr Cech.
Næsti dysturin hjá monnunum verður um eina viku, leygarkvøldið 11. november, tá ið H71 B verður mótstøðuliðið. Dysturin byrjar klokkan 19.
Málskjúttarnir hjá ÍA frá dystinum í høllini á Argjahamri síggjast niðanfyri:
ÍA-KÍF 27-20 (16-10)
ÍA: Kristian Martin Skála 6, Rói Zachariasen 4, Martin Balle 3, Hørður Tórsson 3, Bjarni Skála 3, Teitur Debes Olsen 2, Jógvan Jóhannesson 2, Bjarki Christianson Nielsen 2 og Kári Skála 2.
Martin Nielsen og Brandur Jákupsson spældu eisini við.
Neli Heldarskarð hevur skriva.


text:
Eftir ein heldur taman fyrra hálvleik, har bæði liðini sóu hvønn annan at og har KÍ hevði tað mesta av spælinum, komu bæði liðini inn í seinna hálvleik við nógv meira ferð.
KÍ legði hart út og longu í 49 minutti gav hetta bonus, tá ið tað bleiv dømt brotsspark til KÍ, Steinbjørn Olsen bleiv feldur inni í 16 meturin og Jóannes Bjartalíð var settur at taka og enn einaferð settið Jóannes Bjartalíð bóltin svikaleyst í málið.
Tað gingu bert tveir minuttir, so økti Semir Hadzibulic til 2-0, eftir hornaspark í høgru síðu, har han stútaði bóltin í málið, eitt flott mál. Í 64 min. slóð Páll Klettskarð sigurin fastan til 3-0.
Ein fult uppiborin sigur og nú gleða vit okkum øll til oddabrakið næsta fríggjadag kl. 18.00, tá ið arvafíggindin HB kemur á vitjan.
SáH